BERSATU NAK GANTI UMNO, SUDAHNYA PERANGAI PUN DAH SAMA MACAM UMNO!!

 Dalam hal kelayakan akademik Marzuki Yahya yang menjadi isu panas sekarang ini, dua pemimpin Bersatu telah memberi reaksi yang akhirnya menimbulkan kecaman ramai di media sosial.

 Pemimpin pertama, Timbalan Presiden Bersatu, Mukhriz Mahathir dalam usahanya membela Marzuki berkata, Timbalan Menteri Luar Negeri  itu dilantik memegang jawatan dalam kerajaan bukan kerana kelayakan akademiknya.

 “Saya pasti beliau dilantik dalam kerajaan bukan disebabkan kelayakan akademiknya,” ujarnya.

 Nampaknya Mukhriz masih tidak faham bahawa isu yang dipertikaikan bukanlah tentang kedudukan akademik Setiausaha Agung Bersatu itu yang dikaitkan dengan jawatan dalam kerajaan yang disandangnya, tetapi lebih berkaitan sikap serta kejujuran tentang pemilikan sebenar ijazah yang dimilikinya.

 Ia sebenarnya melibatkan intergriti sebagai seorang pemimpin. Jika Marzuki berterus-terang sejak daripada awal sepertimana bekas Menteri Besar Kedah, Bashah Mohd Hanifah yang pernah mengakui hanya memiliki SPM saja, tidak ada sesiapa akan terus mempertikaikan beliau.

 Dalam politik, pemberian jawatan dalam kerajaan memang bukan berdasarkan kelayakan akademik yang dimiliki, tetapi lebih kepada kemampuan menonjolkan diri sebagai pemimpin. Asal ada kedudukan dalam parti, biasanya dapatlah anugerah jawatan dalam kerajaan.

 Tiada ada sesiapa yang mempertikaikan perkara itu kerana ia adalah lumrah yang sudah diterima dalam sistem politik demokrasi. Kelayakan akademik tidak penting, yang mustahak mesti jujur, berterus terang dan tidak menipu.

 Pemimpin kedua, Ahli MPT Bersatu Tariq Ismail berkata, kelayakan akademik bukan isu besar kerana sekurang-kurangnya Marzuki tidak mencuri atau merogol orang.

 Katanya, tidak wajar Marzuki dinilai semata-mata berdasarkan kelayakan akademik yang hanya merupakan “sekeping kertas” kerana beliau telah menjalankan tanggungjawabnya dengan baik.

 “Asalkan tidak mencuri atau merogol, tidak mengapa,” tambah beliau.

 Sama seperti Mukhris, Tariq juga nampaknya tidak faham isu sebenar. Mencuri dan merogol memang suatu kesalahan, tidak kira siapa yang melakukannya, tetapi menipu kelulusan akademik juga merupakan suatu kesalahan dari segi moral.

 Lebih buruk jika yang melakukan penipuan itu ialah mereka yang bergelar pemimpin yang sepatutnya mesti menampilkan wajah serta perilaku jujur kepada rakyat.

 Jika kelulusan akademik pun menipu, apakah tidak mungkin seseorang itu akan melakukan lebih banyak penipuan lain dalam hidupnya?

 Adakah dengan reaksi itu bermakna dalam pemahaman Tariq, hanya jika mencuri dan merogol saja baru seseorang pemimpin itu dianggap telah melakukan kesalahan, manakala kalau menipu masih boleh dipejamkan mata?

 Yang lebih menyedihkan berkaitan Mukhriz dan Tariq ialah kedua-dua  mereka itu merupakan pemimpin yang berasal daripada keluarga yang baik-baik dan ternama.

 Mukhriz adalah anak Tun Mahathir yang tentu kewibawaan dan kehebatannya sebagai pemimpin tidak perlu diperkenalkan lagi, manakala Tariq pula pula ialah cucu Tun Dr. Ismail, bekas Timbalan Perdana Menteri  ketika era kepimpinan Tunku Abdul Rahman Putra Alhaj dahulu.

 Kenapakah anak dan cucu pemimpin hebat jadi “lemau”  begitu sekali pemikirannya?

 Hanya kerana ingin mempertahankan pemimpin dalam parti sendiri, apakah begitu sikap yang sepatutnya?

 Itu baru yang dipertahankan seorang yang berjawatan timbalan menteri, bagaimana agaknya jika yang terpalit isu merupakan presiden parti atau Perdana Menteri?

 Apakah bezanya sikap pemimpin Bersatu sekarang dengan UMNO ketika mereka mempertahankan Najib dahulu?

 Yang nyata, belum pun tentu lagi Bersatu dapat menjadi pengganti kepada UMNO, yang dulu ditiru rupa-rupanya adalah perangai parti itu.
(ShahbudinHusin 08/02/2019)

0

0

votes
Article Rating
Kongsikan artikel ini


BELAJARLAH DARI KEJATUHAN NAJIB – PEMIMPIN MESTI ADA INTEGRITI, JANGAN SUSAHKAN PARTI

 Menceburi bidang politik atau memilih kerjaya sebagai pemimpin politik adalah pilihan seseorang itu secara individu apabila mereka sudah dewasa dan ia bukanlah bidang yang dijadikan pilihan oleh mana-mana ibu bapa.

 Tidak ada – kalau pun ada mungkin terlalu jarang – ibu bapa yang sejak anaknya kecil lagi telah mendorong mereka untuk menceburi bidang politik.

 Selalunya bidang kerja yang jadi pilihan adalah doktor, jurutera, arkitek, pensyarah, guru, ahli perniagaan dan lain-lain kerjaya yang profesional atau menjamin masa depan.

 Ini bukanlah bermakna bidang politik itu tidak baik atau kurang menjamin masa depan, tetapi ia lebih disebabkan bidang politik ini tidak menentu masa depannya.

 Ada kala  naik, ada kala turun. Ada kala berjawatan, ada kala hilang jawatan. Ada kala poket penuh, ada kala kena bergolok bergadai.

 Meski begitu, oleh kerana politik ini melibatkan orangramai, masyarakat dan rakyat, maka intergriti adalah sangat penting. Seseorang yang sudah tercalar intergritinya, pilihannya tidak lain melainkan mesti meletakkan jawatan.

 Beberapa hari kebelakangan ini, isu yang panas dan diperkatakan ramai melibatkan intergriti ialah berkaitan kelulusan akademik Marzuki Yahya, Setiausaha Agung Bersatu merangkap Timbalan Menteri Luar Negeri.

 Apabila bercakap mengenai intergriti, ia adalah melibatkan kejujuran. Dalam politik, bukanlah kelayakan akademik itu terlalu penting. Orang yang berkelusan ada kalanya layak memegang jawatan dan ada kalanya tidak.

 Namun, orang yang tiada intergiti adalah  tidak layak sama sekali diberikan sebarang jawatan. Mereka yang tidak jujur atau berbohong adalah mereka yang tidak ada intergriti. Kehilangan intergriti bukan disebabkan mencuri atau merogol saja.

 Sejak awal isu ini timbul lagi, tanda-tanda ada yang tidak kena memang sudah kelihatan. Jawapan yang diberikan berkaitan perkara itu banyak yang tergantung dan tidak bernoktah.

 Hanya apabila semakin diasak seterusnya, barulah Marzuki menyebut nama universiti yang sebenar di mana kononnya beliau belajar dan kemudian mengeluarkan kenyataan media dengan menyertakan sekali sijil serta markah peperiksaan yang diperolehinya sekali.

 Tetapi, sebagaimana yang umum sudah ketahui, dengan penjelasan itu, bukannya ia meredakan keadaan, malah menimbulkan lebih banyak persoalan, keraguan serta kecurigaan.

 Selain universitinya yang dipertikaikan, markah GPA yang sama seperti yang ditemui dalam transkrip contoh atau template, font yang berbeza, tandatangan di sijil yang didapati ada perbezaan dan ejaan nama sijil bahasa Melayu adalah antara perkara-perkara yang terus dipertikaikan umum

 Bukan saja pertikaian itu sarat di media-media sosial, malah beberapa pemimpin politik dan NGO juga turut memberi reaksi mereka.

 Tun Mahathir Mohamad sendirinya nampaknya tiada kepastian mengenai kedudukan Marzuki dalam kerajaan dengan berkata, “kami belum benar-benar tahu apa yang berlaku.”

 Bermakna, Tun Mahathir seperti masih ada keraguan berhubung penjelasan Marzuki itu dan inginkan jawapan lain yang benar-benar sahih mengenai perkara itu.

 Sebagaimana yang disebut pada awal tadi, kerjaya sebagai pemimpin politik adalah pilihan sendiri seseorang itu, tetapi ia memerlukan intergriti yang tinggi. Hanya orang berkenaan saja tahu mengenai nilai sebenar intergriti dirinya, kejujuran dan sama ada dia bercakap benar atau sebaliknya.

 Jika rasa ada ketidakjujuran, sebelum perkara itu lebih terbongkar atau terdedah kepada umum, lebih baiklah mengundur diri. Apa tunggu-tunggu lagi. Politik adalah pilihan kita sendiri, bukan pilihan ibu bapa kita.

 Kata-kata mahu menyerahkan kedudukan dalam parti dan kerajaan kepada Pengerusi dan Perdana Menteri menentukannya, bukanlah suatu pertimbangan yang bijak sebenarnya.

 Kenapa mahu menyusahkan parti dan Tun Mahathir dalam hal ini?

 Jangan sesekali berlindung atau bergantung kepada parti untuk melindungi kesalahan sendiri. Apabila timbul pertikaian melibatkan intergriti, jalan terbaik bagi pemimpin politik ialah mengundurkan diri. Pemimpin sepatutnya menyenangkan parti sebagaimana mereka mengaut banyak kesenangan ketika ada jawatan, bukannya menyusahkan parti.

 Belajarlah daripada apa yang berlaku kepada Najib Razak sebelum ini. Meskipun dihujani dengan pelbagai dakwaan dan didedahkan dengan  macam-macam fakta berkaitan skandal 1MDB, beliau tetap enggan berundur dengan berselindung di sebalik parti yang dijadikan perisai untuk menyokongnya.

 Tetapi, lihatlah apa jadi akhirnya?

 Bukan saja Najib akhirnya disingkirkan, malah UMNO juga turut ditumbangkan sudahnya.

 Apakah Bersatu mahu juga begitu?

 Kalau tak percaya, buatlah perangai yang sama dan lihat saja apa nasib Bersatu di Semenyih nanti.
(ShahbudinHusin 09/02/2019)

0

0

votes
Article Rating
Kongsikan artikel ini


BUANG MEREKA YANG MEROSAKKAN PARTI

Tamrin Tun Ghafar
 Sabtu –  09/02/19
 ( 1 – 40 )

 1.  ‘Siakap  Senohong , Gelama Ikan Duri , Bercakap Bohong , Lama – Lama Mencuri’ –  itulah ingatan orang tua – tua kepada anak – anak mereka.

 2.  Bukan ke UMNO dan Barisan Nasional ( BN ) yang dulunya dikenali sebagai Perikatan telah memerdekakan negara daripada terus di kuasai oleh penjajah 61 tahun yang lalu.

 3.  Bukan ke UMNO telah banyak menabur bakti kepada rakyat  khasnya kepada kita orang Melayu yang ketinggalan dalam banyak bidang.

 4.  Bukan ke UMNO  juga yang tak mahu melihat bangsanya menjadi pengemis di tanahairnya sendiri.

 5.  SEBENARNYA  ÙMNO  TIDAK  BERSALAH.

 6.  Yang bersalah ialah mereka yang telah diberi mandat oleh ahli sebagai pemimpin mereka.

 7.  Pemimpin – pemimpin UMNO / BN yang menerajui Kerajaan telah menjalankan tugas TANPA AMANAH.

 8.  Diketuai oleh Najib  dan Timbalannya , Zahid Hamidi, mereka merompak dan terus merompak harta negara  yang dipunyai rakyat.

 9.  Ramai mereka yang menentang dipenjarakan dan didakwa di mahkamah – ini termasuklah diri saya sendiri.

 10.  Pegangan mereka  ‘Cash is King’ rupanya salah.

 10.  Ada juga Pegawai – Pegawai Tinggi Kerajaan yang ditukar , di ‘cold storage’ dan diberhentikan kerja.

 11.  Mereka yang pandai ‘menggampu’ dinaikkan pangkat , dibayar gaji dan elaun yang begitu mewah ; asalkan mereka sedia mengikut telunjuk.

 12.  Pemakan – pemakan dedak pula diberi berbagai projek TANPA mengikut aturan dan peraturan yang sepatutnya.

 13.  Lebih buruk lagi projek – projek dan hartanah raksaksa dan bernilai tinggi diberi kepada syarikat – syarikat gergasi dari China.

 14.  Atas desakan Chua Soi Lek, Presiden MCA  ketika itu , DEB atau Dasar Ekonomi Baru yang diperkenalkan oleh Tun Razak sekitar tahun 1972 , dihapuskan oleh anaknya , Najib, Perdana Menteri dan Presiden UMNO ketika itu.

 15.  Begitu juga RUU 355 yang dicadangkan oleh PAS ditangguhkan oleh Kerajaan UMNO / BN  beberapa kali sehingga  kalah Pilihan Raya Umum pada hari Rabu 9hb Mei 2018.

 16.   Kebencian rakyat terhadap Najib , Rosmah , Zahid Hamidi dan juak – juaknya begitu membara.

 17.  Pilihan rakyat amat terbatas , buang Najib bermakna terpaksa buang UMNO / BN atau simpan UMNO bermakna simpan Najib.

 18.  Selepas UMNO / BN di benamkan , rakyat menaruh harapan tinggi kepada    4 parti terdiri dari BERSATU , PKR , DAP  dan AMANAH yang bergabung dibawah satu lambang iaitu Pakatan Harapan atau PH.

 19.  Kerajaan Johor , Melaka , Negeri Sembilan , Perak, Kedah dan Sabah bertukar tangan dari UMNO / BN ke PH sedangkan Selangor dan Pulau Pinang telah jatuh lebih awal lagi.

 20.  Memang rakyat sedar mereka yang diberi peluang sama ada sebagai Menteri , Timbalan Menteri , Setiausaha Politik dan jawatan – jawatan lain termasuk jawatan Menteri – Menteri Besar adalah muka baru yang kurang berpengalaman.

 21.  Rakyat tidaklah sezalim yang dianggap – 61 tahun rakyat bersabar tetapi setiap kesabaran itu ada batasnya.

 22.  Sehari dua ini negara digemparkan dengan sikap salah laku  Timbalan Menteri Luar Negari  yang juga baru diangkat sebagai Setiausaha Agung Parti Pribumi Bersatu atau BERSATU yang katanya telah tidak berterus terang tentang kelulusan akademik beliau.

 23.  Di Johor pula Menteri Besar , Osman Sapian diminta membuktikan ijazah yang kononnya telah diperolehi dari Universiti Putra Malaysia atau UPM.

 24.  Setahu saya beliau yang pernah menggotai Partai Sosialis , telah bekerja sebagai penjual atau salesman mesin Singer dan kemudiannya penjual kereta Datsun ; maka itu lah puncanya beliau punyai geleran Man Singer tapi di kalangan masyarakat Johor beliau lebih dikenali dengan panggilan Man Datsun.

 25.  Beliau yang pernah bertugas dengan Tan Sri Mat Rahmat ( ALFATIHAH ) sebagai pembawa beg pernah diberi peluang bertanding atas tiket  UMNO sebanyak 2 penggal.

 26. Begitu juga nasib malang PH di Perak.

 27.  Mengikut berita Menteri Besar Perak juga telah membohongi rakyat dengan sijil pelajaran yang dimilikinya.

 28.  Jika berita salah laku ketiga – tiga itu benar mereka patut memohon maaf kepada Perdana Menteri dan rakyat dan MENGUNDURKAN DIRI ; rakyat sudah pasti akan menghormati mereka.

 29.  Sebaliknyan jika mereka lebih mementingkan diri dari parti ( SELFISH )  Perdana Menteri perlu menggantikan mereka dengan orang lain.

 30.  Tun yang menggalakan Dasar Pandang ke Timur PERLU menterjermahkan Dasar itu dalam erti kata sebenarnya.

 31.  JIKA  PENIPUAN  SEPERTI INI BERLAKU DI JEPUN , SUDAH  PASTI MEREKA AKAN  MELETAKKAN JAWATAN  TANPA MENUNGGU  DIPECAT.

 32. Berita terbaru, Menteri Kesihatan Sepanyol, Carmen Menton telah meletak jawatan secara sukarela, manakala Parlimen Iran pula memecat Ali Kordan, Menteri Dalam Negeri.

 33. Percayalah jika Tun tidak bertegas , Pembangkang pasti akan menggunakan isu penipuan ini di Pilihan Raya Kecil Semenyih nanti.

 34. Ketiga – tiga mereka adalah anggota  parti BERSATU, justeru rakyat berharap Tan Sri Muhyiddin Yassin selaku Presiden parti tersebut janganlah cuba melindungi mereka – SALAH  TETAP  SALAH, mereka tidak lagi mahu mendengar alasan demi alasan pucuk pimpinan parti.

 35. JANGAN  BIARKAN  BEBERAPA  TITIK  NILA  MEROSAKKAN  SUSU SEBELANGA.

 36. Jangan anggap perkara ini satu yang remeh.

 37. Rakyat dahagakan kepimpinan yang bersih, ikhlas , amanah dan jujur.

 38. KEPADA  TUN, POTONGLAH  JARI DAN  KAKI  PESAKIT  KENCING  MANIS ITU  SEBELUM  IA MEMBAWA  MAUT.

 39. JANGAN BIARKAN NASI MENJADI BUBUR.

 40. Harap dapat dikongsi bersama mereka yang berkaitan.

 Terima Kasih.

0

0

votes
Article Rating
Kongsikan artikel ini


BEREBUT NAK JADI CALON SUKARKAN LAGI BERSATU DI SEMENYIH…..

 Menjelang seminggu lagi sebelum hari penamaan calon PRK Semenyih pada 16 Februari depan, suasana di kawasan itu ketika ini mula sibuk dikunjungi oleh mereka yang bergelar pemimpin.

 Yang paling menonjol kerap berkunjung ke Semenyih tentunya ialah pemimpin-pemimpin daripada Bersatu.

 Hal ini tidaklah menghairankan kerana wakil Bersatu akan bertanding dalam PRK itu bagi mewakili PH.

 Muhyiddin Yassin, Mukhriz Mahathir, Redzuan Mohd Yusof atau Pak Wan dan Syed Saddiq Syed  Abdul Rahman adalah pemimpin utama Bersatu yang telah berkunjung ke Semenyih setakat ini.

 Semua kehadiran mereka itu tidak lain ialah untuk memastikan wakil Bersatu yang dipilih sebagai calon nanti mampu mengekalkan kemenangan PH di kerusi tersebut.

 Untuk itu, beberapa program bertemu pengundi dan menubuhkan bilik gerakan di kawasan peti undi sudah mula digerakkan.

 Di atas kertas, walaupun PH menang dengan majoriti 8,964 pada PRU14 lalu melalui pertandingan empat penjuru dengan undi dikumpul berjumlah 23,428, tetapi disebabkan UMNO dan Pas sekarang ini sudah saling bekerjasama, angka itu bukan lagi suatu kelebihan buat mereka.

 Jika undi Pas berjumlah 6,966 yang diraih pada pilihanraya lalu dicampurkan dengan undi BN sebanyak 14,464, bermakna majoriti PH sudah jadi mengecil kepada angka tidak sampai 2,000 undi.

 Undi PSM berjumlah 1,293 yang diperolehi pada pilihanraya lalu turut menjadi penentu kali ini, lebih-lebih jika benar calon Melayu berfahaman sosialis bakal diletak menggantikan S Arutchelvan.

 Berlawan dalam suatu pilihanraya kecil dengan hanya kelebihan tidak melebihi 2,000 undi, ditambah dengan pelbagai isu yang tidak selesai yang menyebabkan kian bertambah mereka yang hilang keyakinan kepada kerajaan, ia bukanlah suatu tugas yang mudah bagi PH.

 Sebaliknya, bersama berlambak-lambak isu itu, terbaru berkaitan kelulusan akademik beberapa pemimpin Bersatu yang dipertikaikan umum, pentas-pentas ceramah UMNO dan Pas tentu saja mampu mengundang kehadiran penonton yang lebih ramai berbanding PH.

 Dari segi isu dan kedudukan pentadbiran kerajaan yang lemah, kucar-kacir serta tidak menentu, PH boleh dikata tidak boleh bergantung sama sekali dengannya untuk dipersembahkan kepada pengundi.

 Kedua-dua aspek ini sedang menyebelahi pembangkang atau BN dan satu-satunya perkara yang mungkin boleh menyelamatkan PH ialah jika calon daripada Bersatu yang dipilih nanti benar-benar merupakan pilihan yang terbaik dan  diterima ramai.

 Bagaimanapun, apa yang membimbangkan ialah mereka yang melobi sebagai calon Bersatu juga boleh dikata ramai jumlahnya.

 Hal ini tentu saja, salah satu sebabnya ialah disebabkan Bersatu sudah menjadi kerajaan bersama PH ketika ini.

 Jika dulu ada yang sedia memberi laluan asal saja calon yang dipilih itu mampu mencipta kemenangan, kini berebut-rebut pula mereka yang mahu ke depan menonjolkan diri sendiri dan mengenepikan orang lain.

 Difahamkan, sekurang-kurangnya ada enam individu daripada Bersatu sedang melobi untuk menjadi calon PH pada waktu ini.

 Ada yang melobi melalui Presiden, Timbalan Presiden, tidak terkecuali ada yang turut meminta pertolongan daripada pemimpin-pemimpin atasan yang berjawatan menteri atau orang tertentu yang rapat dengan Tun Mahathir dan Muhyiddin.

 Walaupun nama calon hanya akan diumumkan pada 14 Februari nanti, tetapi dengan semakin ramai yang melobi ini, Bersatu ini sangat terdedah kepada kemungkinan tersalah pilih calon, sebaliknya tidak mustahil yang terpilih nanti hanya kerana kuat serta rajinnya melobi semata-mata.

 Selain itu, hal ini juga mendedahkan kepada kebarangkalian berlakunya sabotaj dalaman daripada lima kumpulan atau penyokong calon yang tak terpilih itu.

 Bersama semakin kuat seruan agar PH tidak dimenangkan di Semenyih ini dengan tujuan menuntut kerajaan agar segera menunaikan janji-janjinya, menyedarkan para pemimpinnya daripada mimpi keseronokan memegang jawatan, mengurangkan kesombongan, sambil menambah kemesraan terhadap rakyat, laluan mengekalkan kemenangan ternampak masih berliku buat Bersatu.

 Yang lebih sukar, termasuk daripada penyokong PH sendiri, BN juga sedang dibantu oleh mood dan doa rakyat di seluruh negara yang secara majoritinya lebih mahukan PH  dikalahkan berbanding dihadiahkan kemenangan.
(ShahbudinHusin 10/02/2019)

0

0

votes
Article Rating
Kongsikan artikel ini


KERAJAAN PERLU DITEGUR DAN DIKRITIK, BUKAN DIBERIKAN PUJIAN

 Peranan kerajaan yang dipilih oleh rakyat setiap lima tahun sekali ialah semata-mata untuk berkhidmat kepada rakyat.

 Lebih-lebih lagi jika banyak janji dan manifesto telah dibentangkan ketika berkempen dahulu, keutamaan menunaikannya adalah kewajipan yang tidak boleh dilengah-lengahkan.

 Oleh yang demikian, demi memastikan peranan dan tanggungjawab itu dilaksanakan dengan baik serta berjaya, semua orang sebaik-baiknya mesti menjadi pengkritik dan penegur kepada kerajaan.

 Apatah lagi jika terlalu banyak kelemahan atau kesilapan yang ditampilkan oleh kerajaan, teguran dan kritikan itu wajar dilakukan secara terbuka, berterusan, malah kadangkala dengan nada yang keras.

 Jika tidak dilakukan demikian, kerajaan dan para pemimpinnya akan terdedah kepada sikap ambil mudah dalam memberi khidmat mereka kepada rakyat dengan alasan kekangan kewangan atau masih banyak masa lagi sebelum pilihanraya akan datang untuk melaksanakannya.

 Seperti apa yang berlaku sekarang, meskipun diakui kerajaan PH masih baru dan ramai menteri-menteri yang ada tidak berpengalaman, ia bukanlah alasan untuk teguran dan kritikan tidak boleh diberikan.

 Tiada masa untuk berbulan madu untuk sebuah kerajaan atau kepada mana-mana pemimpinnya. Memberi khidmat kepada rakyat atau menolong orang tidak memerlukan tempoh masa untuk belajar, bahkan tiada mana-mana universiti yang dapat memberi ilmu sedemikian

 Ia adalah peranan dan tanggungjawab semulajadi sebagai  seorang pemimpin. Apabila saja seseorang itu memilih untuk menjadi pemimpin atau menceburi bidang politik, lebih-lebih lagi setelah menjadi kerajaan, mereka seharusnya tahu dan sedar bahawa kerjanya yang utama ialah menolong orang, membantu dan menyelesaikan masalah-masalah kehidupan rakyat.

 Kerja itu pula adalah kerja sepanjang masa dan tiada akhirnya. Selagi dinamakan kehidupan, selagi itulah memberi khidmat kepada rakyat oleh sesebuah kerajaan merupakan suatu kewajipan.

 Tidak saja orang miskin, orang susah dan golongan pertengahan yang memerlukan khidmat kerajaan, malah orang kaya dan ternama pun memerlukan kerajaan melindungi kehidupan mereka.

 Bahkan, kadangkala orang kaya lebih cerewet dan remeh permintaannya yang perlu ditunaikan oleh kerajaan seperti desakan agar banyak kawasan hijau atau tiada pembangunan yang melampau di sekitar kediaman elit mereka.

 Tetapi, bagaimana jika kerajaan melakukan kerjanya dengan baik serta memberi khidmat dengan cemerlang, tidak bolehkah mereka dipuji?

 Sebenarnya tidak perlu sama sekali bagi kerajaan atau pemimpin kerajaan diberikan apa-apa pujian atas khidmat mereka yang baik atau cemerlang kerana itu memang peranan dan tanggungjawab semulajadi mereka.

 Ia sama seperti seseorang yang rajin menunaikan ibadah solat lima waktu sehari, mereka juga tidak perlu diberikan pujian lantaran itu adalah tanggungjawab dan kewajipannya sebagai seorang hamba.

 Lagi pula, mereka yang menjadi kerajaan sudah pun dibayar gaji, elaun dan pelbagai kemudahan lain yang datangnya daripada wang rakyat melalui pembayaran cukai.

 Maka, untuk apa lagi mereka perlu diberikan apa-apa pujian?

 Jika mereka telah berkhidmat dengan cemerlang dan menjadi kerajaan yang baik, balasannya ialah rakyat akan memilihnya lagi untuk terus menjadi kerajaan apabila pilihanraya diadakan.

 Sebaliknya, jika perkhidmatannya buruk, malas menolong orang, makan rasuah, memperkayakan diri dan keluarga, menipu lagi dengan kelulusan akademik palsu, rakyat tidak akan teragak-agak menghukum dengan menumbangkannya.

 Mudah kata, kita sebagai rakyat perlu terus menegur dan mengkritik kerajaan sepanjang dan jangan rasa bersalah melakukannya.
(ShahbudinHusin 11/02/2019)

0

0

votes
Article Rating
Kongsikan artikel ini


MENGAPA NAMA TPM DAN ANWAR SEBAGAI BAKAL PM DICICIRKAN DALAM MAJLISTINDAKAN EKONOMI?

 Pejabat Perdana Menteri mengumumkan penubuhan Majlis Tindakan Ekonomi (Economic Action Council) yang akan bertindak untuk meneliti dan membuat keputusan berkaitan hal ehwal ekonomi dan kewangan serta kebajikan rakyat.

 Majlis ini ditubuhkan bagi menyahut dan bertindak ke atas maklum balas rakyat jelata terhadap masalah yang mereka hadapi, khususnya dalam bidang ekonomi.

 Matlamat utama Majlis ini adalah untuk merancakkan dan merangsang pertumbuhan ekonomi yang mampan, pengagihan kekayaan yang saksama, dan seterusnya meningkatkan kesejahteraan rakyat.

 Majlis ini juga akan meneliti isu-isu berkaitan kos sara hidup, guna tenaga, kemiskinan dan pemilikan rumah.

 Berikut adalah senarai ahli-ahli majlis:

 1. Tun Dr. Mahathir Bin Mohamad – Perdana Menteri dan Pengerusi Majlis

 2. Datuk Seri Azmin Ali – Menteri Hal Ehwal Ekonomi

 3. Tuan Lim Guan Eng – Menteri Kewangan

 4. Datuk Ignatius Darell Leiking – Menteri Perdagangan Antarabangsa dan Industri

 5. Tuan Baru Bian – Menteri Kerja Raya

 6. Dr Muhammed Abdul Khalid – Penasihat Ekonomi Perdana Menteri

  7. Tan Sri Rafidah Aziz – Bekas Menteri Perdagangan Antarabangsa dan Industri

 8. Tan Sri Zeti Akhtar Aziz – Pengerusi Permodalan Nasional Berhad

 9. Professor Dr. Jomo Kwame Sundaram – Ahli Majlis Penasihat
 Kerajaan (CEP)

 10. Tan Sri Dato’ Sri Tay Ah Lek – Pengarah Urusan Public Bank

 11. Dr Hasnita Hashim – Pengerusi Majlis Amanah Rakyat

 12. Datuk Shireen Ann Zaharah binti Muhiudeen – Pengerusi Bursa
 Malaysia

 13. Tan Sri Dato’ Dr Mohd Munir Abdul Majid – Pengerusi Asean
 Business Advisory Council, Malaysia

 14. Dato’ Dr Paul Selvaraj – Ketua Pegawai Eksekutif Gabungan
 Persatuan-Persatuan Pengguna Malaysia (FOMCA)

 15. Bah Tony @ Amani William Hunt Abdullah – Peguam

 16. Encik Nizam Mahshar – Ahli Lembaga Pemegang Amanah, Institut MASA

 Pelantikan ini berkuatkuasa serta merta.

 Sekretariat bagi Majlis ini adalah Unit Penyelarasan Perlaksanaan di Jabatan Perdana Menteri.
PEJABAT PERDANA MENTERI PUTRAJAYA
 11 Februari 2019.

ULASAN BLOG
 – Dua perkara menjadi persoalan di sebalik perlantikan dalam Majlis Tindakan Ekonomi yang diumumkan oleh Pejabat Perdana Menteri ini.

 Pertama, mengapa nama Dr. Wan Azizah Wan Ismail selaku Timbalan Perdana Menteri tidak dimasukkan?

 Apakah kedudukan beliau sebagai pemimpin nombor dua dalam kerajaan tidak dianggap penting oleh Tun Mahathir Mohamad?

 Kalau Azmin Ali, Lim Guan Eng, Darell Leiking dan Baru Bian yang merupakan menteri-menteri kabinet boleh dilantik dalam majlis tersebut, mengapa tidak dengan Timbalan Perdana Menteri?

 Apakah kedudukan menteri tersebut lebih penting berbanding Timbalan Perdana Menteri?

 Kedua, mengapa juga nama Anwar Ibrahim sebagai bakal Perdana Menteri yang telah dipersetujui akan mengambil alih tampuk kerajaan hanya kira-kira setahun lebih daripada sekarang, turut diketepikan?

 Bukankah sebagai pemimpin yang bakal mengambil alih teraju kerajaan selepas ini, Anwar sebaiknya dilibatkan sama dalam Majlis Tindakan Ekonomi?

 Lebih daripada itu, janganlah dilupa bahawa Anwar pernah ada pengalaman sebagai Menteri Kewangan sebelum ini?

 Kalau Rafidah Aziz sebagai bekas Menteri Perdagangan Antarabangsa dan Industri boleh dilantik dalam Majlis Tindakan Ekonomi itu, apa kurangnya dengan Anwar?

 Apa “permainan” Tun Mahathir di sebalik menidakkan kedudukan Dr. Wan Azizah dan mencicirkan nama Anwar kali ini?

 Betul-betul mahu menyelesaikan masalah ekonomi negara yang caca-marba atau lebih bertujuan politik?
(ShahbudinHusin 11/02/2019)

0

0

votes
Article Rating
Kongsikan artikel ini


WARISAN BOLEH MENGAJAR BERSATU BERPEGANG PADA JANJI JIKA BERANI GESA PERALIHAN KUASA KEPADA ANWAR DISEGERAKAN….

 Kadang-kadang rasa kasihan pun ada dengan Shafie Apdal ini, walaupun Warisan yang dipimpinnya sudah pun membuktikan kemampuan berjaya menumbangkan UMNO dalam pilihanraya umum lalu.

 Tiap kali timbul isu berhubung kemasukan Bersatu ke negeri itu, tiap kali itu jugalah beliau seperti terpaksa merayu dan meminta simpati kepada Tun Mahathir Mohamad agar janji berkenaan perkara itu sentiasa dipatuhi.

 Semua sedia maklum sebelum PRU14 lalu ada perjanjian yang menetapkan Bersatu tidak akan dikembangkan ke Sabah, sebaliknya usaha menawan negeri itu diserahkan kepada Warisan mengetuainya.

 Bagaimanapun, di peringkat pusat, Warisan tetap menjalinkan kerjasama dengan Pakatan Harapan yang dipengerusikan oleh Tun Mahathir.

 Sehingga ini rasanya sudah lebih daripada tiga kali Shafie memberi kenyataan merayu dan mengingatkan Bersatu berkaitan perjanjian itu serta kedudukan Warisan sebagai peneraju pentadbiran negeri Sabah haruslah dihormati.

 Goyangnya pendirian Bersatu dalam soal kemasukannya ke Sabah tambah ketara kebelakangan ini sejak lumpuhnya UMNO Sabah apabila sebahagian besar Ahli Parlimen, Adun dan Ketua Bahagiannya mengumumkan keluar parti.

 Keluarnya mereka meninggalkan UMNO tidak lain ialah untuk menyertai Bersatu. Bukan mereka tidak mahu menyertai Warisan atau lain-lain parti Sabah disebabkan tidak suka dengan semua parti itu, tetapi segala-galanya adalah kerana dendam kepada Warisan yang telah menumbangkan kuasa UMNO di negeri itu dalam pilihanraya lalu.

 Hanya dengan menyertai Bersatu saja mereka merasakan dapat melepaskan dendam dan menggugat kedudukan Warisan.

 Di peringkat awal, memang terlihat Bersatu agak konsisten mahu berpegang kepada janji tidak akan melebarkan sayapnya ke negeri itu, tetapi dengan bekas pemimpin-pemimpin UMNO Sabah terus melobi, keadaan semakin berbeza sejak kebelakangan ini.

 Mereka tanpa segan silu dan terbuka mengatakan Bersatu akan datang akhirnya ke Sabah.

 Setiausaha Agung Bersatu, Marzuki Yahya pula berkata, rundingan sedang diusahakan mengenai perkara itu.

 Hakikatnya, jika sudah ada perjanjian dan kiranya Bersatu masih menghormati serta berpegang kepada janji itu, untuk apa lagi diadakan sebarang rundingan?

 Tutup saja pintu rundingan? Tetapi, mengapa masih mahu diadakan rundingan?

 Dalam hal ini, melihat kepada tindak-tanduk Tun Mahathir yang kerapkali melakukan U-Turn dalam banyak perkara sebelum ini, ramai yang merasakan perjanjian dengan Warisan adalah mangsa mungkir janji beliau yang seterusnya.

 Maka, apa yang Warisan perlu lakukan seterusnya untuk mengelakkan perkara itu?

 Rasanya tidak banyak pilihan yang ada buat Shafie ketika ini. Merayu dan terus merayu atau asyik mengingatkan tentang janji selalu, kadang-kadang meletihkan juga.

 Blog ini pernah menyarankan sebelum ini, sebagai salah satu cara untuk membendung isu kemasukan Bersatu ke Sabah daripada terus diusahakan, malah dalam waktu yang sama pendirian pemimpin-pemimpin Bersatu yang goyang mengenainya juga tidak lagi berterusan, perkara itu mampu dilakukan dengan Shafie dan Warisan segera mengalihkan sokongannya kepada Anwar Ibrahim.

 Apa lagi, dalam konteks penyerahan kuasa daripada Tun Mahathir kepada Anwar yang sepatutnya dilakukan dalam tempoh dua tahun selepas menguasai Putrajaya, Shafie rassnya belum pernah lagi mengeluarkan apa-apa kenyataan mengenainya.

 Cuba dalam waktu sehari dua ini Shafie segera mengeluarkan kenyataan bahawa Warisan menyokong penuh peralihan kuasa itu bukan saja perlu dipatuhi dalam tempoh dua tahun sebagaimana yang disebut sendiri oleh Tun Mahathir, malah lebih baik jika dapat dipercepatkan lagi.

 Tengok selepas itu, pasti tiada pemimpin Bersatu yang berani terus bercakap lagi soal kemasukan parti itu ke Sabah.
(ShahbudinHusin 11/02/2019)

0

0

votes
Article Rating
Kongsikan artikel ini


SUDAH SAMPAI MASANYA PEGUAM NEGARA WAJIB DITUKAR SEGERA

 Setelah hampir sembilan bulan menanti, semalam adalah hari yang mengecewakan bagi rakyat Malaysia apabila perbicaraan melibatkan Najib Razak yang ditunggu-tunggu sejak sekian lama telah ditangguhkan atas keputusan Mahkamah Rayuan.

 Yang menyedihkan ialah keputusan sebulat suara Mahkamah Rayuan itu lebih disebabkan kesilapan yang dilakukan oleh Pejabat Peguam Negara sendiri.

 Ia berkaitan keputusan Pejabat Peguam Negara menambah tiga pertuduhan di saat-saat akhir terhadap Najib dan berkaitan penarikan balik sijil pindah kes yang menjadi asas perpindahan kes daripada Mahkamah Sesyen ke Mahkamah Tinggi.

 Meskipun diketahui sejak awal pasukan peguambela akan berusaha untuk menangguhkan kes, tetapi kesilapan yang dilakukan oleh Pejabat Peguam Negara yang diketuai oleh Tommy Thomas nyata telah memudahkan lagi rayuan mereka untuk diterima oleh Mahkamah Rayuan.

 D samping beberapa kelemahan lain berkaitan pengendalian kes yang melibatkan Najib yang ketara sejak awal lagi seperti kertas pertuduhan tidak dicetak, menyerahkan pendakwaan kes kepada peguam swasta dan sebagainya, kesilapan terbaru ini memang sukar difahami, apalagi untuk dimaafkan.

 Ia adalah jelas merupakan kelemahan atau ketidakupayaan Tommy Thomas mengendalikan Pejabat Peguam Negara dengan meyakinkan di bawah jenama Malaysia Baru pasca tumbangnya BN.

 Dengan itu, kita bukan saja tidak boleh menjangka bila kes melibatkan Najib dan 1MDB ini akan dibicarakan di mahkamah, bahkan sukar meramalkan bilakah beliau akan dihantar ke penjara.

 Ada yang bergurau mengatakan Tommy Thomas rupa-rupanya hanya hebat menari saja berbanding menjalankan tugasnya yang penting itu demi negara.

 Yang nyata juga, kesilapan teknikal Tommy Thomas sehingga menyebabkan kes Najib ditangguhkan semalam telah menambah satu lagi kritikan rakyat terhadap beliau yang sebelumnya ramai sudah menahan sabar dengan penarikan balik pendakwaan terhadap Lim Guan Eng dan peguam Siti Kassim di saat-saat akhir.

 Baru tidak sampai sembilan menduduki kerusi Peguam Negara, sudah begini jadinya kepada negara kita, bayangkan apa jadi jika sehingga tempoh kontraknya selama dua tahun berakhir nanti?

 Tidakkah kegagalan beliau itu menjejaskan reputasi dan nama baik kerajaan PH sendiri?

 Sebelum keadaan bertambah parah, sokongan semakin menipis dan rakyat tambah hilang keyakinan kepada kerajaan, kedudukan Tommy Thomas sudah jatuh wajib hukumnya untuk dikaji semua.

 Beliau mesti diganti dan ditukar dengan individu lain yang lebih berwibawa, berkelayakan serta mampu mencerminkan hasrat kerajaan menegakkan undang-undang dan keadilan pada tahap yang menggembirakan rakyat jelata.

 Lagi pun, Tommy Thomas diperkatakan ramai sebagai tiada pengalaman sama sekali dalam pengendalian kes-kes jenayah di mahkamah sebelum ini.

 Itulah sebabnya, selain kes Najib, banyak kes lain yang melibatkan pendakwaan terhadap bekas-bekas pemimpin UMNO telah diserahkan kepada peguam Gopal Sri Ram dan Sulaiman Abdullah dan untuk mengetuai pasukan pendakwaan.

 Malah, dalam perbicaraan kes SRC yang ditangguhkan semalam pun, pasukan pendakwaan adalah diketuai oleh peguam jenayah terkenal, V Sithambaram.

 Tetapi, dengan Pejabat Peguam Negara sendiri mempunyai ramai Timbalan Pendakwaraya yang berwibawa, menyerahkan banyak kes kepada peguam swasta, meskipun bukan suatu kesalahan, ia menggambarkan  tindakan yang tidak manis dalam keinginan menunjukkan kewibawaan kerajaan yang telah dipilih melalui undi rakyat.

 Hanya menukar segera Tommy Thomas dengan individu lain saja yang mampu memulihkan kembali imej kerajaan. Selagi beliau ada, bukan saja pertikaian umum terus menjalar, bahkan dibimbangi prestasi kerajaan akan lebih terperosok jadinya.

Dalam hal ini, kiranya Tun Mahathir tidak cukup keberanian untuk melantik orang Melayu menggantikan Tommy Thomas kerana Bersatu hanya ada 13 kerusi Parlimen saja, barangkali memilih Gopal Sri Ram menjadi Peguam Negara yang baru pun sudah memadai untuk memulihkan semula keyakinan ramai terhadap kerajaan.
(ShahbudinHusin 12/02/2019)

0

0

votes
Article Rating
Kongsikan artikel ini


TUN M PERLAHAN-LAHAN MENAMBAH KEKUATAN, ANWAR JANGAN TAKUT UNTUK MELAWAN

 Tun Mahathir Mohamad selaku Pengerusi Bersatu hari ini menerima kemasukan enam bekas Ahli Parlimen UMNO ke dalam parti itu di suatu majlis ringkas di Putrajaya.

 Mereka yang sekaligus diberikan kad keahlian itu ialah Hamzah Zainuddin (Larut), Shabudin Yahya (Tasek Gelugor), Ikmal Hisham Abdul Aziz (Tanah Merah), Rosol Wahid (Hulu Terengganu), Latif Ahmad (Mersing) dan Mohd Fasiah Mohd Fakeh (Sabak Bernam).

 Sebelum ini, tiga rakan mereka daripada UMNO – Mustapa Mohamad (Jeli), Mas Ermiayati Shamsuddin (Masjid Tanah) dan Nor Azami Ghazali (Bagan Serai) telah pun lebih dulu diterima menyertai Bersatu.

 Dicampur dengan 13 Ahli Parlimen Bersatu sedia ada, bermakna parti itu kini mempunyai jumlah 22 Ahli Parlimen kesemuanya.

 Apakah tujuan Tun Mahathir secara perlahan-lahan menambah bilangan Ahli Parlimen ke dalam Bersatu ini?

 Bukankan sebelum ini Tun Mahathir ada menyebut bahawa mereka yang meninggalkan UMNO perlu menjadi wakil Bebas untuk suatu tempoh tertentu terlebih dahulu sebelum boleh diterima menyertai Bersatu?

 Mengapakah tempoh enam bekas Ahli Parlimen UMNO itu menjadi Bebas hanya kira-kira sebulan lebih saja, kemudian terus diterima masuk menyertai Bersatu?

 Adakah langkah ini untuk segera memperkuatkan Bersatu dan melumpuhkan UMNO?

 Apakah ia juga bertujuan untuk PH memiliki bilangan majoriti dua pertiga di Parlimen bagi memudahkan pindaan perlembagaan dan reformasi undang-undang dilakukan?

 Atau kemasukan ini untuk “menyailang” Anwar Ibrahim dan mengelakkan Tun Mahathir daripada menunaikan janji menyerahkan jawatan Perdana Menteri kepada Presiden PKR itu?

 Tanyalah siapa pun juga yang faham politik, lebih-lebih lagi yang kenal putar belit Tun Mahathir dalam UMNO sebelum ini, rata-ratanya percaya kemasukan ini tidak lain ialah bertujuan untuk menyekat kemaraan Anwar.

 Tun Mahathir tidak perlu menerima kemasukan bekas Ahli-Ahli Parlimen UMNO itu jika mahu menguatkan Bersatu kerana tindakan tersebut tidak menjamin PH boleh menang selesa di kawasan yang mereka wakili sekarang ini dalam pilihanraya akan datang nanti.

 Kesemua mereka malah belum pasti dapat dipilih bertanding semula mewakili Bersatu dalam pilihanraya akan datang kerana pemimpin Bersatu tempatan tidaklah semudah itu menerima mereka yang dalam pilihanraya lalu bertanding atas tiket BN, tapi di masa akan datang mahu diletakkan melalui tiket PH pula.

 Lagi pula, untuk menguatkan Bersatu, yang penting ialah menambah ahli dengan jumlah yang ramai, bukan sekadar sembilan Ahli Parlimen saja.

 Setakat bekas Ahli Parlimen UMNO itu membawa hanya diri mereka saja tanpa ada seorang penyokong pun yang ikut serta, apa jadahnya mereka dapat menguatkan Bersatu?

 Begitu juga untuk meminda undang-undang di Parlimen, majoriti dua pertiga sebenarnya tidaklah relevan 100 peratus bagi tujuan itu.

 Dengan jumlah kerusi sedia ada yang dimiliki oleh PH saja pun, kiranya pindaan undang-undang itu sesuatu yang baik untuk rakyat, Ahli Parlimen UMNO dan Pas sekalipun tentu tidak ada masalah untuk  memberikan sokongan mereka.

 Menambah jumlah Ahli Parlimen ke dalam Bersatu hanya betul-betul bermanfaat untuk Tun Mahathir menjadikannya sebagai senjata dalam memungkiri janji penyerahan kuasa terhadap Anwar.

 Tidak ada tujuan lain yang relevan dalam membawa bekas musuh ke dalam Bersatu, melainkan untuk menumbangkan musuh yang lagi satu dan demi menjadikan Tun Mahathir dapat terus berkuasa dengan lebih lama.

 Mahu tidak mahu, dengan perkembangan ini, Anwar harus lebih berwaspada dan awas selalu mulai sekarang.
Hanya sehari selepas Tun Mahathir mencicirkan nama Anwar dan Dr. Wan Azizah Wan Ismail dalam Majlis Tindakan Ekonomi yang baru ditubuhkannya, beliau nampaknya mengorak selangkah lagi dengan terus menambah Bersatu melalui kemasukan bekas Ahli Parlimen UMNO.

 Jika perlu melawan, Anwar perlu melawan kali ini. Kalau perlu merampas kerusi Perdana Menteri itu daripada Tun Mahathir, beliau tidak harus teragak-agak melakukannya. Lawan tetap lawan.

 Tun Mahathir mesti disedarkan bukan saja tentang janji, tetapi juga tentang hakikat bahawa Pakatan Harapan ini atau dulunya Pakatan Rakyat dan reformasi adalah perjuangan yang diasaskan dengan darah dan airmata oleh Anwar sejak 1998 lagi.

 Anwar bersama PKR, DAP dan Amanah telah berjaya membawa baton perjuangan itu sehingga ke jarak 90 meter, manakala Tun Mahathir hanya menyudahkan 10 meter terakhir saja sebelum ke garisan penamat pada 9 Mei 2018 lalu.

 Maka, setelah mendapat kerusi empuk yang realitinya hanyalah sementara, Tun Mahathir tidak harus lupa menyerahkannya semula kepada yang berhak dan  sebagaimana termetrai dalam perjanjian.
(ShahbudinHusin 12/02/2019)

0

0

votes
Article Rating
Kongsikan artikel ini


KALAU BERSATU SUDAH JADI UMNO 2.0, APA RELEVANNYA LAGI PH TERUS WUJUD?

Matlamat utama perjuangan PH dalam PRU14 lalu, selain mahu menyingkirkan Najib Razak yang dikaitkan dengan skandal 1MDB, juga ialah untuk mengenepikan UMNO daripada puncak kuasa.
Alasannya kerana UMNO bukan lagi dilihat sebagai parti yang memperjuangkan orang Melayu, tetapi telah bertukar menjadi parti yang digunakan untuk membela Najib semata-mata.
Di ketika yang sama didendangkan pula bahawa Bersatu adalah wadah baru yang akan menjadi pengganti kepada UMNO.
Apabila akhirnya PH diberikan kemenangan melalui peti-peti undi, maksud yang mudah difahami ialah rakyat telah menolak UMNO bersama para pemimpinnya sekali.
Dalam ertikata lain, rakyat tidak percaya lagi kepada para pemimpin UMNO untuk mentadbir negara ini, sebaliknya mahu mereka diganti dengan pemimpin-pemimpin baru yang tiada liabiliti atau skandal sebagaimana sebelumnya.
Di peringkat awal kemenangan, Tun Mahathir Mohamad sendiri tegas mengatakan PH tidak akan menerima mana-mana pemimpin UMNO yang mahu menyertai Bersatu atau lain-lain parti dalam gabungan yang sudah menjadi kerajaan itu.
Dengan peredaran masa apabila ada beberapa Ahli Parlimen UMNO keluar parti, Tun Mahathir kemudian berkata, mereka yang terbabit itu mestilah menjadi Ahli Parlimen Bebas dalam tempoh tertentu terlebih dahulu atau tempoh bertenang sebelum boleh diterima menyertai Bersatu.
Apabila disebut ada tempoh bertenang sebelum boleh memohon menjadi ahli, tempoh yang biasanya ditetapkan ialah sekurang-kurangnya enam bulan, setahun atau lebih daripada itu.
Sayangnya, Tun Mahathir nyata mungkir janji dengan kata-katanya sendiri. Mustapha Mohamad, Ahli Parlimen Jeli tiba-tiba diterima menjadi ahli Bersatu hanya kira-kira sebulan selepas beliau mengumumkan keluar UMNO.
Begitu juga dengan enam Ahli Parlimen UMNO yang keluar parti pada Disember lalu, kemasukan mereka ke dalam Bersatu telah disahkan semalam, sambil terus diberikan kad keahlian.
Di Sabah pula, para pemimpin UMNO yang mengumumkan keluar parti baru-baru ini masih tidak henti-henti berusaha dan melobi untuk membawa Bersatu ke negeri tersebut.
Meskipun sudah ada perjanjian dengan Warisan, Tun Mahathir dalam perkembangan terbaru, juga dinyatakannya semalam, pihaknya tidak terikat dengan pendirian parti tersebut sama ada memutuskan mahu melebarkan sayapnya ke Sabah atau tidak.
Dalam waktu yang sama, dikhabarkan juga ada lagi beberapa Ahli Parlimen UMNO bakal menyeberang untuk menyertai Bersatu dalam waktu terdekat ini.
Selain difahami bahawa tujuan utama Tun Mahathir menarik satu demi satu gerombolan pemimpin UMNO menyertai Bersatu adalah untuk menguatkan kedudukannya dan sekaligus membolehkannya memungkiri janji peralihan kuasa kepada Anwar Ibrahim, persoalan lain yang timbul ialah apa jadi akhirnya kepada parti serpihan UMNO itu?
Tidakkah Bersatu perlahan-lahan akan bertukar menjadi UMNO 2.0 sudahnya?
Jika Bersatu sudah bertukar menjadi UMNO 2.0, bukankah perjuangan menumbangkan UMNO sebelum ini hanya sia-sia belaka?
Sebab itu, sudah sampai masanya Majlis Presiden PH mengambil satu ketetapan tegas dalam hal ini. Membiarkan Tun Mahathir menjadikan Bersatu sebagai UMNO 2.0 dan PKR, DAP serta Amanah terus bekerjasama dengan parti itu tentu saja mengundang rasa kecewa tak terperi kepada rakyat yang telah memenangkan PH dalam pilihanraya umum lalu.
Tun Mahathir selaku Pengerusi PH seterusnya mesti disedarkan bahawa PH bukanlah BN 2.0 di mana beliau selaku Perdana Menteri  boleh bertindak sesuka hati dan semua orang lain mesti menurut kata-katanya sebagaimana beliau berkuasa selama 22 tahun sebelum ini.
Malah, kiranya Majlis Presiden gagal mengawal Tun Mahathir dan membiarkan UMNO 2.0 berada dalam PH, sejujurnya PKR, DAP dan Amanah tidak relevan lagi untuk terus berada dalam gabungan kerajaan itu.
(ShahbudinHusin 13/02/2019)

0

0

votes
Article Rating
Kongsikan artikel ini


TUN MAHATHIR TIDAK IKHLAS MAHU PULIHKAN NEGARA, KEUTAMAANNYA HANYA NAK KETEPIKAN ANWAR

 Hari demi hari, apa yang nyata di depan mata ketika ini ialah sokongan rakyat terhadap kerajaan dan PH semakin merosot dan berkurangan.

 Bukan saja rakyat biasa atau atas pagar yang makin kecewa, malah pengundi PH sendiri ramai yang patah hati serta seakan-akan menyesal memenangkan gabungan itu menjadi kerajaan.

 Asas kekecewaan dan patah hati itu tidak lain ialah kerana kerajaan baru ini tidak seperti yang diharap-harapkan atau dibayangkan sebelumnya.

 Kata-kata manis ingin menyelamatkan Malaysia hanyalah sekadar menuduh Najib Razak dan beberapa pemimpin lain di mahkamah, tetapi proses perbicaraannya ternampak terlalu lambat, selain banyak kelemahannya.

 Senandung yang dinyanyikan mahu memulihkan negara pula masih lagi kabur dan tidak jelas di mana kedudukan ekonomi, peluang perniagaan, kewujudan pekerjaan baru dan janji terhadap anak muda kekal tergantung di awang-awangan.

 Janji manifesto dan dan kata-kata manis mahu menghapus itu dan ini ketika berkempen jangan cerita lagilah – kalah ayat-ayat cinta yang biasa dilafazkan oleh pasangan yang asyik mahsyuk di alam percintaan.

 Betapa begitu meluat kepada kerajaan, walaupun dalam PRU14 lalu mengundi PH, sehingga ada yang mencadangkan agar diadakan semula pilihanraya baru dalam waktu terdekat ini, di samping PH sudah dinamakan sebagai Pakatan Haprak, Pakatan Hancing dan Putus Harapan

 Penasihat Media dan Komunikasi Perdana Menteri, A Kadir Jasin telah beberapa kali menegur kelemahan kerajaan serta mengingatkan tentang kemungkinan ditolak dalam pilihanraya akan datang.

 Apakah yang menyebabkan semua itu berlaku?

 Meskipun banyak sebab boleh disandarkan, tetapi punca paling utama dan terbesar mengapa kekecewaan rakyat ini makin melata adalah kerana Tun Mahathir Mohamad sendiri.

 Meskipun Tun Mahathir merupakan nama besar, ada aura dan berpengalaman selama 22 tahun sebelum ini, namun kembalinya beliau buat kali kedua ke puncak kuasa lebih menjadikan dirinya dibelenggu oleh dendam yang tak berkesudahan.

 Pertama, dendam beliau kepada Najib dan kedua, dendamnya kepada Anwar Ibrahim.

 Dendam kepada Najib yang bermula daripada tidak mendengar nasihat serta kata-katanya sedang diselesaikannya melalui proses undang-undang dan disusuli dengan pelbagai usaha untuk melumpuhkan UMNO.

 Tidak berjaya dengan permintaan agar UMNO dibubarkan, satu demi satu pemimpin dan Ahli Parlimen parti itu ditarik menyertai Bersatu.

 Walaupun selalu mengatakan kedudukan pembangkang yang kuat adalah baik untuk negara dan umpama cermin kepada kerajaan, hakikatnya Tun Mahathir lebih mahukan UMNO dilumpuhkan sama sekali bagi melepaskan dendamnya kepada Najib.

 Dendam kepada Anwar adalah masalah paling besar bagi Tun Mahathir. Beliau telah memecat bekas timbalannya itu pada 1998 dengan tujuan menghalangnya daripada menjadi Perdana Menteri.

 Mengikut perancangannya, dengan dua sabitan kesalahan yang dijatuhkan iaitu berkaitan rasuah dan liwat, Anwar sekurang-kurangnya akan mendekam dalam penjara selama 20 atau 25 tahun lamanya dan akan menjadi terlalu tua untuk kembali lagi dalam politik sebaik hukumannya berakhir.

 Tetapi, setelah berundur pada 2003 dan selepas itu menyerahkan kuasa kepada Tun Abdullah Badawi yang dipercayainya, dengan perancangan Tuhan, Anwar kemudian telah dibebaskan oleh penggantinya itu pada tahun 2004.

 Di situlah bermulanya dendam Tun Mahathir kepada Tun Abdullah, selain disebabkan pembatalan projek Jambatan Bengkok, di mana akhirnya beliau keluar daripada persaraan dan berjaya mengundurkan penggantinya itu pada tahun 2009.

 Bagaimanapun, pembebasan Anwar oleh Tun Abdullah telah berjaya membina kekuatan kepada gabungan pembangkang bermula daripada pilihanraya 2008 hingga akhirnya BN berjaya ditumbangkan pada 2018 yang lalu.

 Disebabkan dendam dan ingin menjatuhkan Najib, Tun Mahathir tiada pilihan selain perlu bekerjasama dengan PH. Untuk melonjakkan lagi sokongam rakyat terhadapnya, beliau juga tiada pilihan selain mesti berbaik dan berdamai semula dengan Anwar.

 Hanya setelah berbaik-baik dengan Anwar, merapatkan hubungan dengan Dr. Wan Azizah dan Nurul Izzah, barulah selepas ini keyakinan rakyat kepada perubahan tambah meluap-luap.

 Lagi pula, dalam usia sudah mencecah 93 tahun, tiada siapa terfikir Tun Mahathir masih ada dendam lagi kepada Anwar. Lantaran itu beliau dipilih sebagai calon Perdana Menteri dan Anwar adalah pengganti selepasnya.

 Hanya setelah PH menang pilihanraya dan beliau kembali semula sebagai Perdana Menteri, barulah segala-galanya nampak nyata.

 Bermula dengan perlantikan Azmin Ali, susunan kabinet sehinggalah kepada pengisian Majlis Tindakan Ekonomi dan tidak henti-henti menguatkan dirinya melalui sokongan musuh lama iaitu UMNO, yang jelas ialah Tun Mahathir tidak benar-benar ikhlas ada keinginan untuk menyelamatkan negara dan memulihkan ekonominya demi faedah rakyat seluruhnya.

 Keinginan sebenar Tun Mahathir selepas berjaya menyingkirkan Najib hanyalah bagaimana merencana agar Anwar tidak jadi Perdana Menteri selepasnya.

 Dengan persetujuan bahawa beliau hanyalah Perdana Menteri sementara sebelum menyerahkan jawatan itu kepada Anwar, dalam tempoh dua tahun ini Tun Mahathir sepatutnya tidak langsung cuba bermain politik, tetapi menumpukan sepenuh tenaga dan kudrat tuanya untuk rakyat, negara dan menunaikan janji-janji dalam manifesto.

 Kalau beliau ikhlas mahu menyelamatkan Malaysia dan memulihkan ekonomi negara tanpa sibuk-sibuk mencatur sana mencatur sini dan menyusun sana menyusun sini untuk menghalang kemaraan Anwar, dalam tempoh hampir sembilan bulan yang berlaku ini mungkin telah banyak kejayaan dan nikmat mampu dikecapi oleh rakyat di bawah jenama Malaysia Baru ini.

 Malangnya, oleh kerana tiada keikhlasan itu dan keutamaan semata-mata untuk mengenepikan Anwar, Malaysia Baru terus caca-carba dan celaru dengan permainan politik berasaskan dendam Tun Mahathir yang mungkin hanya akan berakhir dengan kematiannya.
(ShahbudinHusin 13/02/2019)

0

0

votes
Article Rating
Kongsikan artikel ini


BEZAKAN DIRI KITA DARI IBLIS

Semua kita melakukan dosa. Namun sepatutnya beza kita dengan Iblis seperti bezanya bapa kita Adam dibandingkan Iblis.
Iblis itu apabila derhaka kepada Allah, dia mencari alasan menghalalkan tindakannya yang menyanggahi arahan Allah.
Sementara Adam apabila dia melanggar arahan Allah, dia akur kesalahannya dan mohon keampunan. Maka, kita wajar mengikut jejak langkah bapa kita Adam.
Setiap kita memang pendosa, namun jangan cuba menghalalkan dosa. Menghalalkan dosa merupakan satu ketakaburan di hadapan Allah.
Justeru itu Allah melaknat Iblis dan menghukumnya sebagai kufur. Sementara Adam diampunkan dan ditabal sebagai khalifah di bumi.
Maka, fahamilah perkara ini. Mencuri merupakan dosa. Tapi mencuri kemudian menggunakan nama Allah dan Islam untuk ‘menghalalkan’ perbuatan curi itu jauh lebih besar dosanya.
Ia satu pendustaan menggunakan Allah dan agamaNYA. Bahkan boleh membawa kerosakan akidah kerana menghalalkan apa yang haram di sisi Allah.
Rasuah merupakan dosa. Tapi rasuah kemudian menggunakan nama Allah dan Islam untuk ‘menghalalkan’ perbuatan rasuah itu jauh lebih besar dosanya.
Ia satu pendustaan menggunakan Allah dan agamaNYA. Bahkan boleh membawa kerosakan akidah kerana menghalalkan apa yang haram di sisi Allah.
Demikianlah semua dosa yang ALLAH dan RasulNYA mengharamkan kita melakukannya, termasuklah berbohong dalam perkara yang tidak dibenarkan.
Dr. Mohd Asri Zainul AbidinMufti Perlis.

0

0

votes
Article Rating
Kongsikan artikel ini


TUN NAK TUKAR KE MANA?

“Kadang-kadang kita kena tukar pendirian mengikut apa yang berlaku di sekeliling kita.
“Saya dulu parti UMNO, saya join dengan parti DAP, Keadilan (PKR) dan Amanah tapi kalau DAP, Keadilan (PKR) dan Amanah membelot dan tidak lagi setia kepada negara, saya akan tukar kepada parti lain.”
Petikan di atas adalah sebahagian daripada kata-kata yang dilafazkan oleh Tun Mahathir Mohamad dalam sidang media di Putrajaya, Selasa lalu ketika menerima kemasukan enam Ahli Parlimen UMNO ke dalam Bersatu.
Apakah mesej yang Pengerusi PH itu mahu sampaikan?
Adakah ini bermakna Bersatu tidak lagi mempunyai yang baik dengan DAP, PKR dan Amanah?
Kalau berpisah dan tanpa sokongan tiga parti itu, bagaimanakah Tun Mahathir mahu mengekalkan jawatan Perdana Menterinya?
 Adakah ini menandakan Tun Mahathir bakal berundur dan tidak lagi akan bersama PH sebaik saja Anwar Ibrahim menjadi Perdana Menteri?
Tetapi, kalau Tun Mahathir mahu bertukar haluan, kepada parti manakah beliau akan pergi?
Adakah mungkin beliau akan kembali semula ke pangkuan UMNO?
 Hehehehe….
Bagaimana dengan Pas?
Masihkah Pas mahu terus bekerjasama dengan UMNO jika ada Tun Mahathir di dalam parti tersebut?
(ShahbudinHusin 14/02/2019)

0

0

votes
Article Rating
Kongsikan artikel ini


BEKAS AHLI UMNO TIDAK MAMPU MEMBANTU BERSATU…..

Hanya beberapa ketika selepas Bersatu mengumumkan calonnya untuk bertanding di Semenyih pada PRK 2 Mac depan, sosek-sosek tidak enak mula kedengaran di merata-rata.
Dalam pengumuman yang dibuat oleh Presiden Bersatu, Muhyiddin Yassin semalam, parti itu akan mempertaruhkan seorang anak muda berusia 30 tahun, Aiman Zainali sebagai calonnya untuk berhadapan dengan BN yang meletakkan Zakaria Hanapi sebagai kuda tunggangannya.
Seorang lagi calon yang turut memeriahkan persaingan ialah Nik Aziz Afiz Abdul daripada PSM.
Pemilihan Aiman yang merupakan menantu Bakhtiar Mohd Nor, Adun Semenyih yang meninggal dunia baru-baru ini,  dilihat amat tidak disenangi oleh beberapa pihak dalam Bersatu sendiri.
Ramai yang menyifatkan, selain pemilihan itu mencambahkan amalan nepotisme dalam parti, ia jelas meniru budaya UMNO dan BN yang pernah meletakkan balu wakil rakyat yang meninggal dunia sebagai calon mereka.
Pada 2016, UMNO pernah memilih balu Wan Khairil Wan Ahmad, Mastura Yazid sebagai calon PRK Kuala Kangsar selepas suaminya terbunuh dalam kemalangan helikopter di Sarawak.
Kemudian pada 2017, balu Adenan Satem juga dipilih bertanding bertanding di PRK DUN Tanjung Datu menggantikan tempat suaminya yang meninggal dunia.
Mengapakah Bersatu meniru budaya UMNO dan BN itu seolah-olah mereka ketandusan calon lain yang lebih berwibawa untuk diketengahkan di Semenyih?
Susulan keputusan Muhyddin dan Bersatu Selangor memilih Aiman yang kurang disenangi itu, bukan saja sudah kedengaran ada yang mahu memboikot kempen, malah terdengar juga adanya beberapa bilik gerakan di kawasan peti undi tertentu bertegas ingin mengambil tindakan “tutup kedai” sepanjang kempen nanti.
“Lebih baik kami duduk di rumah saja atau bercuti ke mana-mana destinasi,” kata mereka lagi.
Mereka nampak jelas kecewa kerana pucuk pimpinan tidak mendengar suara akar umbi yang lebih mahukan anak tempatan yang lebih dikenali ramai dan biasa bercampur gaul dengan penduduk tempatan dipilih sebagai calon.
Tambah memburukkan lagi keadaan dan mungkin menyulitkan Bersatu mencapai kemenangan ialah apabila Muhyiddin  membuat kenyataan mahu menggunakan khidmat bekas Ahli-Ahli Parlimen UMNO yang menyeberang ke Bersatu baru-baru ini sebagai tenaga kempen membantu PH di Semenyih.
Tambah Muhyiddin, Semenyih ini akan menguji kesetiaan, keikhlasan serta komitmen bekas Ahli Parlimen berkenaan terhadap Bersatu.
Bagi kebanyakan orang dalam Bersatu, tindakan Muhyiddin itu sama sekali tidak bijak kerana ia tidak menjamin mampu menambah pejuang ke arah kemenangan.
Kata pihak yang berhujah, membawa “pemimpin mualaf”  itu untuk berkempen di pentas Bersatu tidak ubah seperti meminta seseorang yang baru masuk Islam untuk mengajar cara-cara sembahyang kepada mereka yang sudah lama beragama Islam.
“Hentikan saja usaha mahu membawa mereka itu berkempen. Silap-silap lebih banyak hilang undi akan berlaku dengan kehadiran bekas Ahli Parlimen UMNO itu nanti, “ujar seorang penyokong Bersatu di Semenyih.
(ShahbudinHusin 15/02/2019)

0

0

votes
Article Rating
Kongsikan artikel ini


SELEPAS SATU LAGI JANJI DIMUNGKIRI, BUKAN SAJA ANWAR AKAN DISINGKIRKAN,MALAH PH JUGA BAKAL DIHANCURKAN

Salah satu kepakaran dan kehebatan Tun Mahathir Mohamad yang tidak ada pada mana-mana pemimpin lain sama ada di Malaysia juga di dunia, ialah keupayaannya memungkiri janji serta mencipta alasan bagi menghalalkan tindakan  itu.
Ketika bersara pada 2003, Tun Mahathir berjanji akan menjadi pesara sepenuhnya serta tidak akan mengganggu tugas-tugas penggantinya, Tun Abdullah Badawi.
Ketika mengasak pengunduran Najib Razak dan didesak agak bertanding semula dalam pilihanraya, Tun Mahathir berkata, beliau sudah berjanji kepada dirinya untuk tidak lagi kembali menjadi Ahli Parlimen.
Akhirnya, kedua-dua janji itu telah dimungkirinya dengan alasan yang diciptanya sendiri.
Selepas PH menang pada PRU14 yang sebahagiannya kerana rakyat terpesona dengan janji-janji yang terkandung dalam Buku Harapan, beliau kemudiannya dengan selamba memberi alasan, buku itu bukanlah kitab suci yang wajib dipatuhi sebagai sandaran untuk memungkiri janji tersebut.
Sebelum PRU14 juga Tun Mahathir telah mengikat perjanjian dengan Warisan bahawa parti itu tidak akan dikembangkan ke Sabah.
Namun, setelah pada awalnya macam mahu bersungguh-sungguh berpegang pada janji itu, Tun Mahathir hari ini sekali lagi mungkir janji dengan menegaskan Bersatu tetap akan dilebarkan sayapnya ke Sabah.
Beliau memberi hujah tujuan mengembangkan sayap Bersatu ke Sabah ialah untuk menguatkan kedudukan Shafie Apdal sebagai Ketua Menteri Sabah.
Rasanya semua orang, malah Shafie sendiri pun akan tergelak panjang dengan hujah reka-rekaan yang disebut Tun Mahathir ini.
Ia sebiji macam alasan lelaki yang rajin minum kopi Tongkat Ali yang tiba-tiba ingin menambah isteri, tetapi memberi alasan ia bertujuan meringankan beban isteri yang pertama.
Kalau mahu dihitung, sebenarnya banyak lagi janji atau kata-kata yang Tun Mahathir mungkiri atau beliau melakukan Pusingan U, baik ketika menjadi Perdana Menteri dahulu, setelah bersara dan kemudian kembali menduduki puncak kuasa di Putrajaya.
Ia memberi gambaran bahawa berjanji dengan Tun Mahathir adalah sesuatu yang sukar untuk diharapkan roti canai tidak bertukar menjadi capati.
Barangkali hanya janjinya kepada Tun Siti Hasmah Mohd Ali dan kepada anak-anaknya saja yang tidak pernah dimungkirinya.
Yang nyata, selagi ada yang taksub dan menganggap Tun Mahathir seolah-olah maksum serta boleh berbuat apa saja, selagi itulah beliau akan terus mungkir janji dengan pelbagai alasan serta disokong oleh mereka yang hampir buta hati itu.
Dengan pelbagai janji yang telah dimungkirinya selama ini, perhatian semua orang kini ialah berhubung janjinya untuk menyerahkan jawatan Perdana Menteri kepada Anwar Ibrahim dalam tempoh dua tahun selepas kemenangan PH menumbangkan BN pada 9 Mei 2018 lalu.
Sehingga ini pun, beliau tidak pernah tegas berkenaan janji hanya menjadi Perdana Menteri selama dua tahun itu dan ayat yang kerap disebutnya hanyalah – mungkin dua tahun, mungkin lebih dan mungkin juga kurang.
Di suatu ketika yang lain, beliau malah mengusik Anwar yang duduk di sebelahnya, “kalau Anwar beri izin, dapatlah dua tahun setengah jadi Perdana Menteri.”
Sebenarnya, itu adalah sebahagian cara Tun Mahathir melekakan orangramai berhubung janjinya kepada Anwar.
Dengan pelbagai gerakan yang dilakukannya akhir-akhir – membawa semakin ramai Ahli Parlimen UMNO melompat menyertai Bersatu dan memungkiri janji terhadap Warisan yang secara automatiknya akan menjadikan semua Ahli Parlimen, Adun serta Ketua Bahagian Sabah yang mengumumkan keluar UMNO baru-baru ini sebagai ahli dan pemimpin Bersatu, tiada lain yang harus Anwar lakukan selain mestid lebih berhati-hati dan memantau setiap perkembangan yang berlaku setiap hari.
Di sebalik semua itu, selain bertujuan memungkiri janji menyerahkan jawatannya kepada Anwar, Tun Mahathir  dalam waktu yang sama seolah-olah sedang berusaha mahu menghancurkan PH secara perlahan-lahan dengan menjinakkan pemimpin tertentu dalam PKR, DAP dan Amanah dengan kedudukan, jawatan serta keselesaan hidup yang tak pernah mereka terbayang mampu menikmatinya selama ini.
 Dengan keselesaan, kemewahan dan gaji melebihi RM50 ribu sebulan beserta pelbagai kemudahan lain, mereka bukan saja lupa kepada ageda reformasi yang diperjuangkan  sejak 20 tahun lalu, malah terpaksa akur dengan apa saja yang Tun Mahathir lakukan.
(ShahbudinHusin 15/02/2019).

0

0

votes
Article Rating
Kongsikan artikel ini


HADI AWANG PERLU BERI PENJELASAN SEGERA ATAU BELIAU MAHU TUN MAHATHIR DEDAHKAN SURAT YANG DITANDATANGANINYA?

Dakwaan yang dibuat oleh Tun Mahathir Mohamad bahawa Hadi Awang membuat perakuan kepadanya Pas tidak akan memberi sokongan kepada UMNO dalam PRK Semenyih adalah suatu tuduhan yang serius.
Kata Tun Mahathir, perakuan itu dibuat oleh Hadi kepadanya dalam pertemuan yang berlaku semalam di Kuala Lumpur.
Malah, dakwa Tun Mahathir lagi, perakuan itu juga dibuat dalam bentuk bertulis dan ditandatangani oleh Presiden Pas tersebut.
Tidak cukup sekadar berjanji mulut saja, rupa-rupanya ada surat bertulis sekali.
Wahhh…ini sudah benar-benar serius!!!
Benarkah semua ini Tuan Guru?
Bagaimanapun, persoalan umum yang berlegar-legar di fikiran ramai ialah, jika benar apa yang didakwa oleh Tun Mahathir itu, mengapakah Pas begitu cepat mahu berpaling tadah daripada meneruskan kerjasama dengan UMNO?
Tidakkah Pas sendiri menyaksikan kerjasamanya dengan UMNO itu telah membuahkan hasil kemenangan di Cameron Highlands sebelum ini dan tidak mustahil berulang lagi di Semenyih ini?
Adakah dengan tidak berkempen itu bermakna Pas mahu Bersatu menang di Semenyih kerana menganggap parti itu bukan musuh sepertimana DAP yang dihadapi bersama UMNO di Cameron Highlands lalu?
Adakah semua perkiraan ini ada kaitan dengan siasatan yang sudah dimulakan oleh SPRM terhadap beberapa pemimpin Pas berhubung dakwaan menerima wang berjumlah RM90 juta daripada Najib Razak?
Tetapi, jika dakwaan Tun Mahathir itu benar juga, mengapakah masih ada pimpinan Pas hadir memberi sokongan kepada UMNO ketika penamaan calon di Semenyih pagi tadi?
Ataukah ketika itu pimpinan Pas belum mengetahuinya lagi dan perkara itu hanya diketahui setelah didedahkan oleh Tun Mahathir?
Apakah jika dakwaan Tun Mahathir itu ternyata benar, maka selepas ini Pas akan segera menarik diri secara rasmi daripada bekerjasama dengan UMNO?
Apa pun, Hadi Awang dalam hal ini tidak boleh terlalu lewat memberi penjelasan berhubung perkara yang sedang menjadi bualan ramai ini.
Kenyataan pemimpin lain yang menafikan dakwaan Tun Mahathir itu tidak sah sama sekali kerana yang bertemu dengan Perdana Menteri ialah Hadi Awang sendiri.
Jika betul apa yang didakwa oleh Tun Mahathir itu, mengaku saja serta berilah sebab-sebabnya. Sekurang-kurangnya itu suatu tindakan yang jujur.
Kiranya tak betul pula, nafikanlah dengan segera. Mudah saja.
Mengapa sehingga ini setelah lebih lima jam berlalu, belum lagi ada sebarang kenyataan daripada Hadi Awang mengenainya?
Tunggu apa lagi?
Apakah Hadi Awang mahu menunggu Tun Mahathir sendiri mendedahkan surat pengakuan bertulis yang siap bertandatangan itu?
(ShahbudinHusin 16/02/2019)

0

0

votes
Article Rating
Kongsikan artikel ini


TUN MAHATHIR SUDAH TEPU, UNDUR AWAL BAWA LEBIH KEBAIKAN KEPADA NEGARA

Dalam satu temubual dengan Bloomberg beberapa hari lalu, Anwar Ibrahim menzahirkan keyakinan beliau akan mengambil alih jawatan Perdana Menteri sebelum tempoh dua tahun sebagaimana yang telah ditetapkan.
Bagaimanapun, kata Presiden PKR itu, sehingga tempoh peralihan kuasa tersebut berlaku, Tun Mahathir Mohamad harus diberikan sokongan agar dapat memimpin kerajaan dengan efektif.
“Sudah tentu (peralihan kuasa) bukan dalam tempoh lima tahun kerana Tun Mahathir telah menjelaskan tempohnya memegang jawatan tidak akan melebihi dua tahun,” jelas Anwar lagi.
Mesej yang jelas daripada kata-kata Anwar ini ialah Tun Mahathir tidak harus lupa mengenai janji peralihan kuasa yang telah dipersetujuinya itu.
Malah, ia juga suatu isyarat kepada pendokong Tun Mahathir agar jangan cuba-cuba mengheret Perdana Menteri ke arah perlanjutan tempoh khidmatnya melebihi daripada dua tahun.
Realitinya, selagi semua janji dipatuhi dan tidak cuba diengkari, kedudukan PH akan terus stabil serta kekal menjadi pilihan rakyat.
Lagi pula, melihat kepada kedudukan kerajaan sejak sembilan bulan lalu yang dipimpin Tun Mahathir yang semakin hari semakin jauh daripada hati rakyat – jujur cakap – sebenarnya adalah lebih baik jika beliau sedia memberi laluan lebih awal lagi kepada Anwar.
Tun Mahathir dilihat sudah jadi pemimpin yang tepu dan tidak mampu pergi lebih jauh lagi. Tun Mahathir sekarang bukan lagi Tun Mahathir yang dulu.
Auranya sebagai pembangkang dan alat ketika mahu menumbangkan Najib Razak mungkin diperlukan, tetapi apabila sudah mengetuai kerajaan, situasinya sudah jadi berbeza.
Kegagalan beliau mengurus kerajaan dengan baik sehingga pelbagai kekecamukan berlaku dengan sendirinya menjadikan auranya telah meluntur.
Di sebalik pemotongan segala macam kemudahan kepada rakyat dengan alasan kerajaan tiada wang, ideanya untuk mewujudkan kereta nasional ketiga dan mengembalikan perlumbaan F1 misalnya, tidak lebih menunjukkan Tun Mahathir masih dengan gaya pemikiran lama atau seperti era 80-an lagi.
Dunia kini sudah banyak berubah dan lebih memerlukan industri baru yang sesuai dengan perkembangan teknologi maya, mesra alam serta mampu menjana lebih peluang pekerjaan dan pendapatan. Dua syarikat kereta yang sedia ada pun tercungap-cungap, menambah lagi kepada tiga bukanlah keputusan yang bijak dalam suasana ekonomi semasa yang muram ketika ini.
Ketepuan itu jugalah yang dalam waktu yang singkat saja telah menjadikan Najib lebih dikerumuni rakyat sejak akhir-akhir ini. Dulu, ke mana saja Tun Mahathir pergi, pasti berkerumun orang ramai mahu bersalam, bergambar dan berselfie dengannya.
Namun, kebelakangan ini nampaknya beliau tidak lagi dipedulikan sebagaimana dahulu. Ketika singgah ke Terminal Bas Bersepadu di Bandar Tasik Selatan dan minum pagi di Kelana Jaya baru-baru ini misalnya, ternampak tiada lagi yang ghairah mahu mendekatinya.
Sebaliknya aura itu sudah berpindah kepada Najib. Ke mana saja Najib pergi, sambutan hangat yang Tun Mahathir biasa terima sebelum ini sudah berpindah kepada anak Tun Razak itu.
Rakyat, terutama anak-anak muda mengerumuni Najib hanyalah untuk menunjukkan protes mereka terhadap kerajaan dan kepimpinan Tun Mahathir yang jelas telah gagal memberi khidmat lebih baik berbanding BN dahulu.
Untuk itu, dalam keadaannya yang sudah tepu itu, selagi Tun Mahathir ada, keadaan negara tidak mungkin jadi bertambah baik. Beliau semakin tersisih daripada hati rakyat.
Tun Mahathir juga tidak perlu lagi terus atau terlalu ghairah mahu mencatur kuasa dalam usianya sekarang ini. Dapat menjadi Perdana Menteri buat kali kedua sudah merupakan sebesar-besar rahmat buatnya.
Jangan lagi sibuk-sibuk mahu menentukan pemimpin lain selain Anwar sebagai penggantinya. Tumpu saja bekerja untuk negara. Tun Mahathir harus ingat kepada pengakuannya sendiri yang beliau selama ini tidak pernah betul dalam memilih penggantinya.
Tun Abdullah Badawi dan Najib adalah dua pengganti yang dipilih dan diusahakannya sehingga berjaya, tetapi akhirnya begitu mengecewakannya sehingga bertukar menjadi musuhnya.
Maka itu, Tun Mahathir perlu menitikkan noktah dalam soal ini. Penggantinya sudah ada. Anwar sebagai pengganti yang dipilih dan dipersetujui Majlis Presiden PH harus diterima dengan sepenuh hati tanpa keraguan oleh Tun Mahathir.
Hanya itu yang dapat menjamin PH akan kekal stabil dan negara tidak terjerumus ke dalam kancah ketidaktentuan yang berpanjangan.
(ShahbudinHusin 16/02/2019)

0

0

votes
Article Rating
Kongsikan artikel ini


SETIA KEPADA PERJUANGAN, BUKAN KEPADA PARTI – ISYARAT TUN M MAHU MENUKAR BERSATU KEPADA UMNO 2.0

Semalam, ketika berucap di Pesta Demokrasi di Petaling Jaya,  Tun Mahathir Mohamad menyeru mereka yang bergelar penyokong agar tidak buta-buta menjadi setia kepada mana-mana parti.
Mereka sebaliknya, kata Perdana Menteri, hendaklah setia kepada perjuangan sesebuah parti itu.
 Walaupun tidak meyebut secara khusus, kata-kata Tun Mahathir itu dipercayai sebagai merujuk dan mengalu-alukan kemasukan bekas Ahli Parlimen UMNO ke dalam Bersatu.
Bagaimanapun, jika diimbas kembali ketika bersama UMNO dahulu, apa yang kerap disebut oleh Tun Mahathir ialah seseorang itu mesti setia kepada parti dan bukan taksub kepada pemimpin.
Dengan beliau sendiri akhirnya terbukti tidak setia kepada UMNO yang pernah menjadikannya Perdana Menteri selama 22 tahun, tetapi sanggup keluar parti itu sebanyak dua kali dan kemudian mengalahkannya pada PRU14 lalu, nada Tun Mahathir jelas berbeza ketika ini.
Yang diminta sekarang oleh beliau bukan setia kepada parti dan bukan  juga setia kepada pemimpin, tetapi hanya kepada perjuangan.
Apakah pendirian Tun Mahathir sudah tidak sama antara dulu dan sekarang serta apakah bentuk serta jenis perjuangan yang mesti seseorang itu curahkan kesetiaannya?
Taksub dan setia kepada pemimpin memang tidak digalakkan, tetapi kenapakah tiba-tiba Tun Mahathir juga menyeru disisihkan sama sekali kesetiaan kepada parti?
Kalau diperhalusi, pendirian Tun Mahathir sebenarnya tidak jauh berbeza. Dahulu ketika meminta mesti setia kepada parti, beliau ketika itu adalah Presiden UMNO dan Perdana Menteri yang punya kelebihan untuk membeli kesetiaan sesiapa saja.
Sekarang, apabila meminta hanya setia kepada perjuangan dan bukan lagi kepada parti, maksudnya tidak lain semua orang harus bersama-sama dengan apa yang diperjuangkannya dalam Bersatu.
Semua ini bermula apabila beliau agak kecewa kerana Bersatu hanya menang 13 kerusi Parlimen saja dalam PRU14 lalu berbanding 52 kerusi yang ditandingi.
Ia jelas suatu keadaan yang memalukan berbanding PKR yang menang 47 kerusi dan DAP 42 kerusi.
Ia dengan sendirinya menjadikan Tun Mahathir dipilih sebagai Perdana Menteri hanya kerana persefahaman serta restu rakan-rakan dalam PH, bukan disebabkan kekuatan parti yang dipimpinnya.
Untuk menjadikannya lebih kuat, Tun Mahathir tiada pilihan lain selain menarik seberapa ramai bekas pemimpin dan Ahli Parlimen UMNO menyeberang ke Bersatu.
Sebab itu, dalam dua perjumpaan awal beliau dengan Presiden UMNO Zahid Hamidi, permintaan Tun Mahathir ialah agar UMNO segera dibubarkan dan ahlinya beramai-ramai menyertai Bersatu.
Idea itu bagaimanapun ditolak oleh Zahid Hamidi, malah tidak dipersetujui oleh pemimpin-pemimpin UMNO peringkat tertinggi yang lain.
Lalu, agenda Tun Mahathir seterusnya ialah berusaha menarik Ahli-Ahli Parlimen UMNO menyertai Bersatu di mana sehingga ini 9 Ahli Parlimen UMNO sudah berbuat demikian serta akan disusuli oleh Ketua Bahagian, Ahli Parlimen dan Adun UMNO Sabah selepas ini.
Masalah baru yang timbul dengan trend kemasukan gerombolan demi gerombolan pemimpin UMNO ke dalam Bersatu ialah parti itu dibimbangi akan bertukar menjadi UMNO 2.0.
Dalam Bersatu sendiri ternampak wujudnya  kebimbangan yang semakin ketara mengenai perkara itu kerana kemasukan pemimpin UMNO yang rata-ratanya banyak wang dan kaya-raya, meski dikhabarkan mereka tidak akan dibenarkan memegang jawatan dalam tempoh tertentu, lama-kelamaan nanti pasti merekalah yang akan menguasai barisan kepimpinan parti itu.
Dalam hal ini, apabila Tun Mahathir menyeru agar dibuangkan kesetiaan kepada parti, tetapi hanya kepada perjuangan, tujuannya ialah di samping usaha berterusan yang beliau akan lakukan untuk menarik keluar pemimpin-pemimpin UMNO, beliau juga mahukan ahli-ahli Bersatu menerima dengan lapang dada kemasukan mereka itu.
Maknanya, dengan tidak setia kepada parti, ahli dan pemimpin UMNO mesti meninggalkan parti itu, manakala ahli dan penyokong Bersatu pula jangan terlalu taksub kepada Bersatu sehingga enggan menerima bekas ahli-ahli UMNO.
Kesetiaan sebenar yang dimahukan oleh Tun Mahathir apabila kedua-dua kumpulan itu bergabung dalam Bersatu ialah mesti setia kepada perjuangan semata-mata.
Tetapi, apakah jenis perjuangan yang sebenarnya dimahukan oleh Tun Mahathir agar semua orang setia itu?
Sekurang-kurangnya ada tiga perjuangan yang sedang diusahakan oleh Tun Mahathir sekarang – satu, mengukuhkan kedudukannya; kedua, mengukuhkan kedudukannya; dan ketiga, mengukuhkan kedudukannya.
Dengan sokongan majoriti, kalau pun tidak mutlak kepada perjuangannya itu, Tun Mahathir akan mencatur negara ini sesuka hatinya sebagaimana beliau berkuasa selama 22 tahun sebelum ini.
(ShahbudinHusin 17/02/2019).

0

0

votes
Article Rating
Kongsikan artikel ini


URUSAN POLITIK TAK PERLU PERJANJIAN BERTULIS, TAPI MENGAPA HADI AWANG SANGGUP BERBUAT DEMIKIAN?

Sehingga ini kedua-dua pihak, UMNO dan Pas terlihat masih sukar menerima apa yang didedahkan Tun Mahathir Mohamad semalam sebagai suatu kebenaran.
Dalam pendedahannya itu, Tun Mahathir berkata, Hadi Awang telah membuat perakuan kepadanya bahawa Pas tidak akan membantu UMNO dalam PRK Semenyih pada 2 Mac depan.
Tambah beliau lagi, perakuan Presiden Pas itu juga dibuat dalam bentuk bertulis serta bertandatangan.
Bagi UMNO, dakwaan Tun Mahathir itu adalah suatu penipuan serta pembohongan yang tidak boleh dipercayai.
Kata beberapa pemimpinnya, kehadiran pemimpin-pemimpin kanan Pas ketika penamaan calon serta telah wujud kerjasama yang mantap di peringkat cawangan, bahagian dan negeri untuk memastikan kemenangan calon BN di Semenyih adalah bukti bahawa dakwaan Tun Mahathir itu tidak boleh dipercayai.
Ada juga pemimpin UMNO yang mempersoalkan sejak bila Tun Mahathir menjadi jurucakap kepada Pas?
Dalam waktu yang sama, para pemimpin Pas juga turut menyanggah dakwaaan yang dibuat oleh Tun Mahathir itu.
Tegas mereka, dakwaan Tun Mahathir itu sukar dipercayai, tiada kebenaran, sekadar memanipulasi pertemuan, malah menegaskan hubungan kerjasama yang sudah terjalin antara Pas dengan UMNO akan tetap diteruskan di Semenyih ini.
Maka, adakah Tun Mahathir telah berbohong?
Jika Tun Mahathir berbohong, mengapa Pas tidak segera membuat penafian, malah Hadi Awang sendiri melarikan diri ketika diserbu wartawan yang ingin meminta kepastian daripadanya?
Mudah ceritanya, adalah tidak mungkin Tun Mahathir sanggup mereka-reka cerita jika surat perakuan bertulis dan bertandatangan itu tidak ada padanya.
Kalau sampai begitu kesanggupannya, semata-mata untuk melihat Bersatu menang di Semenyih, itu tindakan bunuh diri namanya.
Dalam pertimbangan ramai, sehingga Hadi Awang sendiri tidak berani tampil menafikannya, dakwaan Tun Mahathir itu boleh dikata sesuatu yang benar dan mempunyai peratusan tinggi untuk dipercayai.
Cuma, yang menjadi tanda tanya, mengapa Pas sanggup membuat perakuan bertulis dan menandatanganinya, sedangkan ia cuma persefahaman politik dan bukan perjanjian dalam perniagaan?
Pas dalam hal ini, tentu lebih sedia maklum, melalui sekian banyak persefahaman yang pernah mereka lakukan sebelum ini, termasuk dengan DAP, semuanya tidak pernah sama sekali dibuat dalam bentuk surat bertulis.
Mana-mana pihak pun, baik pemimpin atau parti, apabila mereka mahu menjalin persefahaman, kerjasama atau perjanjian politik, tidak pernah menjadikan sebarang surat bertulis dan bertandatangan sebagai suatu keperluan.
Ini kerana persefahaman politik leboh bersandarkan kepercayaan dan ia tidak melibatkan untung rugi kewangan.
Itulah juga sebabnya mana-mana pihak yang ingin berpisah atau memutuskan kerjasama politik, cukup sekadar membuat kenyataan putus hubungan saja, tambah kukuh jika selepasnya diikuti dengan maki hamun, kata mengata dan caci cerca.
Sesudah itu, sahlah perceraian itu. Mudah saja.
Tidak seperti perniagaan, ia biasanya mesti ada perjanjian, pembahagian keuntungan, susunan kerja dan sebagainya lantaran untuk memulakannya sesuatu projek itu tentu saja memerlukan wang.
Tetapi, putusnya kerjasama politik tidaklah pernah sampai dibawa hingga ke mahkamah atau saman-menyaman yang menuntut pampasan juta-jutaan. Lagi pun modal kerjasama politik hanyalah air liur saja.
Oleh itu, agak pelik dan menghairankan mengapa Hadi Awang sanggup membuat surat bertulis dan bertandatangan kepada Tun Mahathir dalam perkara yang semata-mata berkaitan politik iaitu untuk tujuan tidak lagi membantu UMNO dalam PRK Semenyih?
 Apakah keperluan Hadi Awang membuat surat tersebut hanya kerana ketakutan kes RM90 juta terbongkar dan melemahkan Pas atau beliau dan Tun Mahathir ada agenda bersama yang lebih besar daripada itu?
Adakah juga persefahaman politik yang dipersembahkan Hadi Awang kepada Tun Mahathir sudah bertukar menjadi perjanjian perniagaan yang untungnya akan dibahagi sama rata antara Pas dan Bersatu?
Siapa pula yang akan rugi nanti?
UMNO? DAP? Atau Anwar Ibrahim?
(ShahbudinHusin 17/02/2019)

0

0

votes
Article Rating
Kongsikan artikel ini


TIDAK PERNAH ADA RANCANGAN USUL UNDI TAK PERCAYA TERHADAP TUN M, KENAPA PAS PERLU TERHEGEH-HEGEH?

Pas akhirnya mendedahkan perkara sebenar mengenai pertemuan dan perbincangan Hadi Awang bersama dua lagi pemimpinnya dengan Tun Mahathir Mohamad hanyalah berkenaan sokongan kepada Perdana Menteri jika berlaku undi tidak percaya di Parlimen.
Setiausaha Agung Pas, Takiyuddin Hassan yang turut ada dalam pertemuan itu bersama Menteri Besar Terengganu, Ahmad Samsuri Mokhtar memberitahu, itulah yang menyebabkan sepucuk surat contoh berbentuk draf ikrar telah diserahkan kepada Tun Mahathir.
Kata beliau, pihaknya tidak pernah memaklumkan sama sekali kepada Tun Mahathir untuk tidak membantu UMNO dan BN dalam PRK Semenyih yang akan berlangsung pada 2 Mac depan.
Takiyuddin menjelaskan perkara ini dalam sidang media bersama UMNO di Semenyih yang turut dihadiri Pengerusi Badan Perhubungan UMNO Selangor, Ismail Sabri Yaakob.
Dalam pendedahannya Sabtu lalu, Tun Mahathir berkata, Hadi Awang berkata kepadanya, parti itu tidak akan turun membantu UMNO di Semenyih kerana yang dilawannya adalah Bersatu, bukan DAP seperti di Cameron Highlands.
Tun Mahathir  berkata lagi, perkara itu turut dinyatakan dalam sepucuk surat yang bertandatangan.
Sehari kemudian, Perdana Menteri menjelaskan, ia hanyalah surat contoh yang ditandatangani oleh Takiyuddin selaku Setiausaha Agung Pas.
Menurut Takiyuddin lagi, Pas akan tetap berkempen dan bekerja sedaya upaya untuk membantu kemenangan calon BN di Semenyih, sesuai dengan kerjasama yang sudah dijalin dengan UMNO atas kedudukan sebagai sesama parti pembangkang di negara ini.
Beliau turut memaklumkan tindakan menyerahkan draf surat sokongan itu adalah berdasarkan kenyataan Tun Mahathir sendiri yang memaklumkan ada dua parti dalam PH yang mahu melakukan usul tersebut.
“Dia (Tun Mahathir) ada sebut dua parti, tapi saya tak mahu sebutlah,” tambah Ahli Parlimen Kota Bharu itu.
Isu pokok di sini ialah hakikatnya tidak pernah ada sama sekali mana-mana pihak dalam PH mahu mengusulkan sebarang undi tidak percaya kepada Tun Mahathir.
PH sentiasa berpegang dan menghormati konsensus mengenai kedudukan Tun Mahathir yang telah pun dipersetujui sebelum PRU14 lagi.
Yang selalu diingatkan ialah agar beliau sentiasa berpegang kepada janji untuk menyerahkan jawatan Perdana Menteri kepada Anwar Ibrahim dalam tempoh dua tahun sebagaimana yang dijanjikannya sendiri.
Bermakna, selagi Tun Mahathir sentiasa berpegang kepada janjinya, selagi itulah beliau akan terus diberikan sokongan untuk terus menerajui kerajaan.
Kenapakah Tun Mahathir perlu menyebut perkara tersebut dan seolah-olah berharap kepada sokongan daripada 18 Ahli Parlimen Pas?
Apakah Tun Mahathir sebenarnya tidak mahu berpegang kepada janji penyerahan kuasa dan seterusnya ingin menjadi Perdana Menteri dalam tempoh yang lebih lama?
Yang lebih pelik, mengapakah Pas pula terhegeh-hegeh menawarkan sokongan, siap dengan memberikan surat contoh sekali, sedangkan sebelum PRU14 lalu mereka begitu kuat mengecam dan merendah-rendahkan Tun Mahathir, termasuk kenyataan Hadi Awang yang mengatakan Pengerusi PH itu hanya layak menjadi doktor di klinik 1Malaysia saja.
Kenapa sekarang begitu beria-ia mahu jadi pembela?
Ataukah Pas memang kerjanya suka menghimpit dan membela sesiapa saja yang ada kuasa dan berjawatan Perdana Menteri?
(ShahbudinHusin 18/02/2019)

0

0

votes
Article Rating
Kongsikan artikel ini


MENJAWAB FITNAH SUBKY LATIF KONONNYA NABI IBRAHIM BERBOHONG

Perkara utama yang perlu disedari bahawa para Nabi tidak pernah melakukan tindakan terkeji sehingga mencacatkan status kenabian sebagai penyampai risalah dan wahyu. Maka dengan sebab itu, ciri-ciri Nabi yang disepakati ulama adalah Siddiq (benar), Amanah, tabligh (menyampaikan) dan Fatanah (kebijaksanaan).
Berbohong merupakan sifat-sifat tercela. Justeru, mustahil para Nabi mempunyai sifat tercela. Apatah lagi, sifat tercela itu menjadikan risalah kenabian akan diragui oleh manusia. Dengan sebab itu, menuduh para Nabi berbohong adalah cara untuk menyebarkan keraguan manusia terhadap risalah yang disampaikan oleh para nabi.
Dalam al-Quran terdapat ayat yang menyatakan laknat terhadap orang yang berbohong. Antaranya – firman Allah dalam surah ali-Imram, ayat 61: “Laknat Allah terhadap orang-orang yang berbohong”, Surah al-Ghafir, ayat 28: “Sesungguhnya Allah tidak menunjuki orang-orang yang melampaui batas lagi pembohong”.
Dalam hadis pula, ada menyatakan bahawa pembohongan membawa kepada kejahatan. Sesungguhnya kejahatan itu membawa kepada neraka. Sesungguhnya seorang lelaki yang berbohong pasti akan tercatat sebagai pembohong (al-Bukhari, hadis no : 6094)
وَإِنَّ الكَذِبَ يَهْدِي إِلَى الفُجُورِ، وَإِنَّ الفُجُورَ يَهْدِي إِلَى النَّارِ، وَإِنَّ الرَّجُلَ لَيَكْذِبُحَتَّى يُكْتَبَ عِنْدَ اللَّهِ كَذَّابًا
Dalam hadis lain juga ada menyatakan bahawa antara ciri-ciri orang munafiq adalah berbohong. (Muslim, hadis no : 59)
آيَةُ الْمُنَافِقِ ثَلَاثٌ: إِذَا حَدَّثَ كَذَبَ، وَإِذَا وَعَدَ أَخْلَفَ، وَإِذَا اؤْتُمِنَ خَانَ
Dari ini amat jelas bahawa amalan berbohong – bukan sekadar al-Quran dan hadis menyatakan ia sebagai amalan terlaknat, malahan ia adalah amalan yang boleh membawa kepada kejahatan – boleh membawa ke neraka. Dengan sebab itu, amat mustahil ia wujud pada diri para Nabi – termasuk Nabi Ibrahim AS. Mendakwa Nabi Ibrahim berbohong, sama seperti mengatakan Nabi Ibrahim melakukan kejahatan, melakukan amalan membawa ke neraka, melakukan amalan munafiq dan sebagainya; semua ini adalah mustahil bagi sifat bagi para Nabi.
Apatah lagi, dalam al-Quran ada ayat yang secara terang-terangan mengatakan Nabi Ibrahim adalah seorang Nabi yang  sangat benar. (Surah Maryam, ayat 41)
وَاذْكُرْ فِي الْكِتَابِ إِبْرَاهِيمَ إِنَّهُ كَانَ صِدِّيقًا نَبِيًّا
FAHAMI HADIS DENGAN BETUL
Pada zaman dahulu, kalangan khawarij sudah berkali-kali berhujah dengan hadis dengan pendekatan yang salah. Antara contohnya, hadis bahawa Nabi saw ada berkata, “barangsiapa yang beriman dengan Allah dan hari akhirat, maka jangan dia sakiti jiran tetangganya. Barangsiapa beriman dengan Allah dan hari akhirat, hendaklah dia memuliakan tetamunya” (al-Bukhari, hadis no : 6018)
مَنْ كَانَ يُؤْمِنُ بِاللَّهِ وَاليَوْمِ الآخِرِ فَلاَ يُؤْذِ جَارَهُ، وَمَنْ كَانَ يُؤْمِنُ بِاللَّهِ وَاليَوْمِالآخِرِ فَلْيُكْرِمْ ضَيْفَهُ
Memandangkan Khawarij adalah kalangan takfiri – iaitu menghukum kafir kepada kalangan yang berbeza dengan mereka, menyebabkan mereka menafsirkan hadis nabi tanpa mengikut metode dan manhaj yang betul.
Maka dengan itu, dari hadis ini mereka terus simpulkan bahawa:
a. Tidak hormat tetamu dan menyakiti jiran adalah amalan dosa besar.
b. Pelakukan dosa besar adalah kafir, kerana hadis ini menyatakan “barangsiapa yang beriman dengan Allah dan hari akhirat”, bermakna kalau tidak hormat tetamu dan sakiti jiran (dosa besar) adalah tidak beriman dengan Allah dan hari akhirat (kufur).
Kesalahan ini bukan pada hadis, tp pada cara pemahaman Khawarij terhadap hadis. Kesalahan disebabkan mereka literalis dalam memahami hadis tanpa menggunakan metode yang betul.
Demikian juga dalam hadis yang berkaitan dengan didakwa berbohong yang dilibatkan kepada Nabi Ibrahim. Cara pemahaman yang salah melahirkan fitnah terhadap individu Nabi Ibrahim. Ini sudah pasti bercanggah dengan prinsip dalam ajaran ahl al-Sunnah wa al-Jamaah.
HELAH DAN SINDIRAN
Berbohong boleh dimaknakan sebagai usaha memperdayakan agar si pendengar tidak mengetahui hakikat sesuatu perkara. Dengan sebab itu, helah dan sindiran tidak boleh dikatakan sebagai bohong. Ini kerana, helah (Arab : Hiyal) adalah perlakuan yang tepat dengan hakikatnya yang sebenar, sedangkan sindiran (arab : Ta’ridh) pula, maklumat tersebut sudah berada dalam pengetahuan si pendengar.
Maka dengan sebab itu, tindakan Nabi Ibrahim yang berkata kepada Namrud bahawa segala patung-patung yang runtuh itu dilakukan oleh patung yang besar, tidak boleh dikatakan Nabi Ibrahim berbohong, tetapi boleh dikatakan sebagai menyindir. Ini kerana, patung-patung itu tidak dapat berbuat apa-apa itu sudah dimaklumi kelemahannya. (tafsir Jalalain, hlmn 426)
وَفِيمَا قَبْله تَعْرِيض لَهُمْ بِأَنَّ الصَّنَم الْمَعْلُوم عَجْزه عَنْ الْفِعْل لَا يَكُون إلَهًا
Helah (arab : Hiyal) pula, seperti Nabi Ibrahim nak elak dari isteri baginda, Siti Sarah yang cantik dari direbut dari raja yang zalim; atau andai raja itu tahu bahawa itu adalah isteri Ibrahim, sudah pasti Ibrahim akan dibunuh, makanya Ibrahim pun mengajar cara untuk nak berhelah; iaitu dengan mengajar kepada siti Sarah – andai ada yang bertanya kepada siti sarah, siapa dia, maka hendaklah siti sarah beritahu bahawa dia adalah saudari Nabi Ibrahim. Dalam hadis terbabit, terang-terang dinyatakan bahawa itu bukan bohong, tetapi helah, kerana Ibrahim berkata bahawa Siti Sarah memang saudarinya – kerana dia adalah saudarinya seagama (islam) dan baginda juga berkata bahawa baginda tidak tahu atas bumi ini yang beragama islam selain mereka berdua sahaja. (Muslim, hadis no : 2371)
فَإِنَّهُ قَدِمَ أَرْضَ جَبَّارٍ وَمَعَهُ سَارَةُ، وَكَانَتْ أَحْسَنَ النَّاسِ، فَقَالَ لَهَا: إِنَّ هَذَاالْجَبَّارَ، إِنْ يَعْلَمْ أَنَّكِ امْرَأَتِي يَغْلِبْنِي عَلَيْكِ، فَإِنْ سَأَلَكِ فَأَخْبِرِيهِ أَنَّكِ أُخْتِي، فَإِنَّكِأُخْتِي فِي الْإِسْلَامِ، فَإِنِّي لَا أَعْلَمُ فِي الْأَرْضِ مُسْلِمًا غَيْرِي وَغَيْرَكِ
Justeru, dari hadis ini dijadikan hujah untuk mengatakan bahawa Nabi Ibrahim berbohong, sudah pasti bukan semata-mata memfitnah Nabi, malah kelihatan seperti mahu meragu-ragukan manusia terhadap kenabian Nabi Ibrahim.
PENUTUP
Nik Abduh ambil “dedak” UMNO. Itu cerita sebenarnya. Memandangkan sebelum ini Nik Abduh nak elak dari ketahui oleh ahli PAS dan rakyat Malaysia, maka dia berbohong. Bermakna, Nik Abduh berbohong sebab makan duit UMNO.
Dalam kes Nabi Ibrahim, baginda tidak pernah makan “dedak” Namrud. Justeru, mengagamakan pembohongan Nik Abduh dengan menggunakan hujah Nabi Ibrahim adalah satu kejahatan yang tidak boleh dimaafkan.
WAN JI WAN HUSSIN

0

0

votes
Article Rating
Kongsikan artikel ini


"BAGI MAHATHIR, INI ADALAH KERAJAAN MAHATHIR – ANWAR, BAGI ANWAR, INI ADALAH KERAJAAN ANWAR – MAHATHIR "

Baru-baru ini beberapa pihak telah mendakwa Perdana Menteri Dr Mahathir Mohamad menjadi punca masalah yang dihadapi Pakatan Harapan (PH).
Walaupun beliau tidak sempurna, tidak tepat untuk melabel beliau sebagai penghalang agenda reformasi.
Keputusan bersejarah bekas parti pembangkang untuk bekerjasama dengan Dr Mahathir dibuat berdasarkan pertimbangan berikut:
Dengan penyatuan perdana menteri ketika itu, Najib Razak dan PAS menjadikan pertembungan tiga penjuru yang menguntungkan BN, agak mustahil PH untuk menang di peringkat persekutuan pada PRU ke-14 jika tidak membentuk pakatan dengan Bersatu yang dipimpin Dr Mahathir.
Mengimbas semula Mac 2014, Najib Razak telah mula menarik PAS dalam genggaman Umno.
Pada Februari 2015, Anwar Ibrahim dipenjarakan dan tidak lama selepas itu, Tok Guru Nik Aziz Nik Mat pula meninggalkan kita.
Pada bulan Jun tahun yang sama, golongan konservatif PAS membuat keputusan untuk menolak sepenuhnya golongan progresif dan parti itu berpecah selepas muktamar.
Mereka yang terus bersama PAS telah bekerjasama dengan Najib.
Penipuan Najib berdasarkan andaian bahawa undi menolak beliau akan pergi kepada PAS – bukannya PH – dan selepas menang pilihan raya, Umno dan PAS akan bersama-sama membentuk pemerintahan.
Najib fikir dirinya mampu menang besar walaupun terpalit dengan salah satu skandal rasuah terbesar dalam sejarah.
Tidak dinafikan bahawa perubahan kerajaan pada 9 Mei lalu jelas disebabkan kekecewaan terhadap Najib.
Namun gabungan pakatan bersejarah antara Mahathir dan Anwar dan kemasukan Bersatu sebagai parti komponen PH, telah mengubah 15 hingga 20 peratus undi Melayu di bahagian pantai barat.
Ia membolehkan PH mengatasi strategi ‘tiga penjuru’ Najib dan mengambil kuasa daripada BN.
Keputusan parti komponen PH ketika itu – DAP, PKR dan Amanah – untuk membentuk pakatan dengan Bersatu hanya tercapai selepas tempoh masa yang panjang.
Perbincangan dan rundingan penting pakatan ini ialah:
● 13 Disember 2016: Parti komponen PH yang sedia ada menandatangani memorandum persefahaman (MoU) bersama Bersatu yang dipimpin oleh Dr Mahathir.
● 27 Mac 2017: Dr Mahathir dan pemimpin Bersatu lain telah menghadiri mesyuarat Majlis Presiden, menandakan Bersatu secara rasminya menjadi ahli keempat PH.
● 14 Julai 2017: Pengumuman penting PH iaitu Dr Mahathir sebagai pengerusi, Dr Wan Azizah Wan Ismail sebagai presiden dan Anwar sebagai ketua umum.
● 7 Januari 2018: Pengumuman menamakan Dr Mahathir sebagai perdana menteri, Dr Wan Azizah sebagai timbalan perdana menteri dan Anwar Ibrahim sebagai perdana menteri kelapan, jika PH menang PRU ke-14.
Sejak hari pertama, jelas sekali Dr Mahathir dan pemimpin Bersatu tahu bahawa agak mustahil untuk menjatuhkan kerajaan Najib tanpa pakatan bersama PH.
Keputusan menyertai PH adalah bukti Dr Mahathir dan Bersatu bersetuju bahawa kerajaan baru PH ialah kerajaan Mahathir – Anwar.
Tanpa Dr Mahathir dan Bersatu atau gabungan PH yang diketuai Anwar, Najib akan terus bebas dan berkuasa.
Dr Mahathir cukup faham bahawa ini kerajaan Mahathir – Anwar, seperti mana Anwar faham bahawa ini kerajaan Anwar – Mahathir.
Pada 4 Mac 2016, Lim Kit Siang telah menerima jemputan Dr Mahathir untuk menghadiri mesyuarat Deklarasi Rakyat dan ini menandakan permulaan pakatan besar antara DAP dan Dr Mahathir.
‘Gabungan besar’ (grand coalition) merujuk percaturan dua pihak yang tiada kaitan atau berbeza pandangan bersatu menghadapi lawan dan matlamat yang sama.
Bukan mudah untuk dua pihak yang berbeza duduk bersama dan proses ini memerlukan banyak rundingan dan perbincangan.
Gabungan besar seperti ini mampu menyelesaikan masalah yang selama ini dilihat tidak dapat diselesaikan, selagi ia masih mengekalkan pendekatan kerjasama dan penglibatan, dan saling menghormati.
Kerjasama antara DAP dan Bersatu memerlukan kita melepaskan kecurigaan selama ini dan mengakui perbezaan antara kita.
Dengan kata lain, kebolehan untuk memimpin penyokong dan memacu arah pembinaan negara, kita mampu bekerjasama dengan erat bagi mencipta lanskap politik yang baru.
Kefahaman yang jelas atas keterangan di atas membolehkan kita maju ke hadapan untuk mencapai impian mereformasi Malaysia, satu langkah pada satu masa.
LIEW CHIN TONG Pengarah Biro Pendidikan Politik DAP merangkap Timbalan Menteri Pertahanan.

0

0

votes
Article Rating
Kongsikan artikel ini


MELAWAN FENOMENA ‘MALU APA BOSSKU’ YANG DIBAWA NAJIB, RASANYA TUN M PERLU TURUN SAMA BERKEMPEN DI SEMENYIH

Tiada siapa dapat menafikan populariti Najib Razak begitu melonjak tinggi ketika ini. Beliau yang dulunya dibenci sehingga dijatuhkan pengundi, kini lebih popular berbanding dulunya.
Ke mana saja beliau pergi, sekurang-kurangnya ratusan, malah ada ketikanya ribu-ribu orang menyambutnya.
Terutama yang ramai menyambut serta memberi sokongan kepada Najib sekarang ini adalah anak-anak muda yang dilihat begitu seronok dengan fenomena “malu apa bossku” yang diperkenalkannya. Dulu, orang mudalah yang banyak menolak BN, kini merekalah yang teruja mengelilinginya.
Dalam kempen PRK Semenyih yang sedang berlangsung ketika ini, sudah dua kali Najib menjejakkan kakinya ke sana.
Dalam kedua-dua kunjungan beliau, sambutan yang diterimanya begitu hangat sekali. Dianggarkan mencecah 1,000 orang hadir bersamanya.
Dirasakan, dengan sambutan yang sedemikian hangat itu, sudah pastilah  beliau akan turun beberapa kali lagi untuk membantu kempen BN di Semenyih sebelum hari pengundian pada 2 Mac nanti.
Sebagaimana beliau dianggap turut berperanan membantu kemenangan BN dalam PRK Cameron Highlands, Najib juga tampaknya sedang ghairah untuk melakukannya sekali lagi di Semenyih ini. Beberapa usikannya di media sosial jelas memperlihatkan perkara itu.
Meskipun disedari
mereka yang menyambut dan meramaikan kedatangan Najib itu bukan semuanya pengundi Semenyih, tetapi impaknya, lebih-lebih lagi melalui bantuan sebaran meluas media sosial, ia sebenarnya mampu mempengaruhi minda pengundi.
Itulah yang dilakukan oleh Tun Mahathir Mohamad sebelum PRU14 lalu. Di masa-masa ada kelapangan, beliau akan selalu tampil di khalayak ramai seperti KLCC, Pavilion, restoran popular yang menjadi tumpuan ramai, pasar malam dan sebagainya di mana ketika itulah orangramai kelihatan berkerumun ingin bersalam, bergambar dan berselfie dengannya.
Kesan daripada apa yang dilakukan dengan kerap oleh Tun Mahathir itu yang kemudian dibantu oleh penyebaran dalam media sosial, itulah sebahagiannya yang menjadi penyumbang kepada keghairahan rakyat di seluruh negara untuk melakukan perubahan dan mengangkat PH sebagai kerajaan baru menggantikan BN.
Hari ini, selepas PH menjadi kerajaan di mana banyak janji-janji bulan madu pilihanraya tidak ditunaikan, prestasi menteri-menteri yang mengecewakan, ekonomi masih perlahan dan tiada ketentuan serta Tun Mahathir sendiri yang dilihat seperti ada agenda politik lain dalam dirinya, majoriti rakyat, termasuk pengundi PH sendiri sudah mula rasa bosan dan meluat kepada kerajan.
Natijahnya bukan saja kritikan dan kecaman terhadap kerajaan semakin meluas, malah kemunculan Tun Mahathir di tempat-tempat awam tidak lagi disambut ghairah seperti dahulu.
Dalam kemunculannya baru-baru ini di tempat awam – satu ketika melawat Terminal bas TBS dan satu lagi ketika singgah minum di sebuah restoran di Kelana Jaya, Tun Mahathir nyata sudah kehilangan aura di kalangan rakyat negara ini.
Tiada lagi yang datang ingin bersalam, bergambar dan berselfie dengannya. Aura dan sambutan hangat rakyat yang biasa diterimanya dulu sudah berpindah kepada Najib sekarang ini.
Dalam kempen PRK Semenyih yang pertama kali ditandingi oleh Bersatu ini, jika dibiarkan saja kemunculan Najib berterusan mencuri kembali hati rakyat tanpa ada apa-apa tindakbalas, di samping kepaduan kerjasama antara UMNO dan Pas, kemungkinan untuk PH tewas adalah amat besar sekali.
Gelombang sambutan rakyat yang dijelmakan melalui kehadiran bekas Perdana Menteri itu pasti ada kesan tersendiri yang tidak boleh dinafikan begitu saja.
Apatah lagi kemunculan pemimpin-pemimpin PH dalam kempen mereka di Semenyih setakat ini, masih lagi gagal mendapat sambutan yang memberangsangkan daripada masyarakat tempatan.
Baik majlis yang dihadiri oleh Muhyiddin Yassin, Azmin Ali, Menteri Besar Selangor, Amaruddin Shaari atau lain-lain menteri, dapatan sehingga ini menunjukkan kehadiran jentera sendiri adalah lebih ramai berbanding pengundi.
Dalam hal ini, demi keinginan mengekalkan kemenangan di Semenyih, satu-satu pemimpin yang mungkin masih mampu menunjukkan kemampuan untuk melawan fenomena “malu apa bossku” itu  ialah hanya Tun Mahathir.
Walaupun sebelum ini bukan menjadi kebiasaan bagi beliau untuk hadir dalam mana-mana PRK, tetapi beliau telah melanggar kebiasaan itu dengan turut berkempen di Port Dickson dan juga Cameron Highlands.
Maka, demi maruah, harga diri dan kelangsungan Bersatu, sebuah parti yang ditubuhkannya, ditambah dengan kehadiran Najib yang seolah-olah lebih digilai rakyat, Tun Mahathir tiada pilihan lain selain harus turun sama mencemar duli berkempen di Semenyih ini.
Di sinilah beliau dapat menjadikannya sebagai medan untuk menentukan kedudukan dirinya – masih ada aura atau auranya sudah hilang sama sekali.
Kiranya dengan kehadiran Tun Mahathir turun berkempen di Semenyih dapat memastikan kemenangan calon Bersatu, bermakna masa depan partinya itu masih lagi cerah untuk tahun-tahun seterusnya.
Dalam masa yang sama, tiadalah ruang untuk Muhyiddin selaku Presiden Bersatu untuk tampil mengakui kemenangan itu sebagai kerja kerasnya saja.
Tetapi, kiranya Bersatu tewas juga, setidak-tidaknya ia adalah suatu kebaikan untuk Tun Mahathir sendiri kerana dapat menjadikan keputusan itu sebagai cermin untuk menilai serta menyedari siapa dirinya yang sebenar di hati rakyat ketika ini.
Sekurang-kurangnya ia adalah lebih baik untuk menjaga nama baiknya sebagai negarawan berbanding jika tidak turun berkempen dan akhirnya sehingga ke hujung hayat pun beliau tidak sedar langsung realiti sebenar penolakan rakyat terhadapnya.
(ShahbudinHusin 19/02/2019).

0

0

votes
Article Rating
Kongsikan artikel ini


PAS ‘KEKASIH’ YANG TAK SETIA ATAU HANYA MAHU MEMECAH-BELAHKAN PH?

Secara nyata dan difahami umum, Pas adalah rakan kerjasama kepada UMNO, walaupun tidak secara rasmi dan tidak juga dengan cara masuk menyertai BN.
Sebelum PRU14 lalu, kerjasama itu dilakukan dengan cara menjadi kuasa ketiga serta bertanding bersendirian dengan harapan dapat memecahkan undi yang akhirnya akan memberi kelebihan kepada UMNO dan BN mengekalkan kuasanya.
Pertimbangan menjadi kuasa ketiga itu adalah susulan PRK Sungai Besar dan Kuala Kangsar di mana pertembungan tiga penjuru telah memberi keselesaan kepada BN meraih kemenangan.
Meskipun menjadi kuasa ketiga dan seolah-olah tidak memihak kepada sesiapa, tetapi ketika itu jelas serangan Pas adal
ah 100% ditumpukan kepada PH dan parti yang bergabung di dalamnya.
Bersatu, PKR, DAP dan Amanah adalah mangsa serangan Pas dengan berbagai dalil agama serta politik yang dirangkumkan untuk mengIslamkan tindakan mereka itu.
Malah, tidak sedikit kata-kata penghinaan dilemparkan kepada Tun Mahathir Mohamad seperti sudah nyanyuk, patut lebih banyak beribadah di atas sejadah serta di suatu ketika Hadi Awang sendiri mengatakan Pengerusi PH itu selayaknua menjadi doktor di klinik 1Malaysia saja.
Ia adalah suatu penghinaan kepada Tun Mahathir yang memberi gambaran sokongan Pas adalah kepada Najib.
Apabila semua tindakan dan kata-kata itu tidak juga berjaya memenangkan BN dalam PRU14, Pas kemudiannya mengambil keputusan bekerjasama secara terbuka pula dengan UMNO.
Dalam beberapa PRK yang diadakan selepas PRU14, Pas dan UMNO jelas ada persefahaman kerjasama dengan saling memberi laluan untuk bertanding serta memberi bantuan kempen secara terbuka.
PRK Cameron Highlands telah membuahkan kejayaan dalam kerjasama UMNO – Pas itu dengan masing-masing memainkan sentimen kaum dan agama bagi meraih undi.
Bila berlaku PRK Semenyih, kerjasama UMNO dan Pas itu sepatutnya diperhebatkan lagi kerana ternyata ia bukanlah sesuatu yang sia-sia bagi kedua-dua parti.
Di peringkat awal, masing-masing iaitu UMNO dan Pas sudah saling setuju dalam kerjasama itu, apatah lagi bagi UMNO yang meletakkan calon, tentu saja mengharapkan bantuan daripada Pas untuk mengulangi kejayaan sebagaimana di Cameron Highlands.
Tetapi, adalah amat menghairankan apabila sehari sebelum penamaan calon, Hadi Awang dan dua pemimpin Pas lain bertindak menemui Tun Mahathir di Putrajaya.
Jika pertemuan itu sekadar untuk meminta bantuan kerajaan Pusat atau berkaitan hal Kelantan dan Terengganu yang ditadbir Pas misalnya, ia mungkin bukan sesuatu yang menghairankan.
Namun, berikutan dalam pertemuan itu Pas turut menyerahkan surat contoh sokongan kiranya berlaku undi tak percaya kepada Tun Mahathir di Parlimen, ini sudah dikira pelik lagi ajaib.
Sebagai rakan kerjasama kepada UMNO dan dalam kedudukan sesama pembangkang yang tentunya Tun Mahathir adalah musuh mereka, untuk apa sebenarnya Pas memberikan surat tersebut?
Adakah tindakan ini bererti Pas tidak setia kepada UMNO?
Tetapi, untuk apa Pas bersikap curang?
Atau, mungkinkah Pas sengaja berbuat demikian untuk memecah-belahkan PH?
Realitinya, tiada sesiapa dalam PH mahu mengusulkan undi tidak percaya kepada Tun Mahathir sebagaimana tanggapan Pas itu kerana persetujuan penyerahan kuasa kepada Anwar Ibrahim telah pun dipersetujui lama sebelum ini.
Jika begitu, tidak mungkinkah pertemuan Hadi dengan Tun Mahathir itu bukan saja untuk memecah-belahkan PH, tetapi barangkali juga adalah rancangan bersama Pas dan UMNO kerana mereka sedar selagi PH tidak dipecahkan, harapan BN untuk memang dalam PRU15 adalah terlalu tipis?
(ShahbudinHusin 20/02/2019)

0

0

votes
Article Rating
Kongsikan artikel ini